title: Release Therapy

text: Albumin ensimmäinen single "Money Maker", jolla vieraili Pharrell, julkaistiin 17. heinäkuuta 2006. Single oli suuri menestys. Se otti ykköspaikan haltuun monella Yhdysvaltain listalla, kuten esim. Billboard Hot 100, the Hot R&B/Hip-Hop Songs, Hot Rap Tracks ja the Hot 100 Airplay.


title: Release Therapy

text: Toinen single oli nimeltään "Grew Up a Screw Up". Sillä vieraili Young Jeezy, ja se julkaistiin syyskuussa 2006.


title: Release Therapy

text: Helmikuussa 2007 julkaistiin kolmas single "Runaway Love", jolla vieraili laulajatar Mary J. Blige. Kolmas single sijoittui 2. sijalle Billboard Hot 100 -listalla.


title: Release Therapy

text: Seuraavaksi singlenä julkaistiin kappale "Girls Gone Wild". Single julkaistiin 12. helmikuuta 2007, ja se julkaistiin vain Britanniassa.


title: Release Therapy

text: Neljäs virallinen ja viimeinen single "Slap" julkaistiin huhtikuussa 2007.


title: Luettelo Iron Maidenin kiertueista

text: Tämä on täydellinen luettelo Iron Maidenin kiertueista.


title: Seis

text: Seis tarkoittaa seuraavia:


title: Jukka Linkola Tentet

text: Jukka Linkola Tentet on televisio-ohjelma säveltäjä-kapellimestari Jukka Linkolan 10-miehisestä orkesterista ”The Tentet”. Sen tuotti, käsikirjoitti ja ohjasi Erkki Pohjanheimo, tuotantoyhtiö oli Sunny Notes. Ohjelman taustatoimittaja oli Mari Vesala. Ohjelma lähetettiin Yle TV1:ssä 3.1.1998.


title: Jukka Linkola Tentet

text:
Jukka Linkola Tentet kertoo orkesterista, sen muusikoista ja kapellimestarista. Ohjelma kertoo katsojille Jukka Linkolan jazzmusiikista populäärissä ja viihteellisessä muodossa antamalla taustaa sävellyksille.
Ohjelman musiikkiosuudet nauhoitettiin The Tentet –orkesterin konsertista Pop & Jazz Konservatorion Arabia-salissa 3.10.1997 . Konsertissa esitettyjä kappaleita leikattaan tv-ohjelmassa ristiin ko. teosten harjoitusten kanssa. Jukka Linkola kertoo mm. sävellystyöstään, inspiraation lähteistään ja apurahojen saamisesta. Orkesterin muusikkoja edustaa saksofonisti Jukka Perko, joka hahmottaa suhdettaan Linkolan musiikkiin ja kertoo mielipiteitään amerikkalaisesta ja suomalaisesta jazzista. Konsertista tallennettuja Linkolan sävellyksiä elävöitettään ja niille haettaan taustaa Jukka Linkolan haastatteluihin perustuvilla inserteillä, joissa kuvattaan mm. vettä, luontoa, liikennettä, öistä Helsinkiä sekä valon ja varjojen leikkiä.
Jukka Linkola Tentet edusti ainoana ohjelmana suomalaista televisioviihdettä vuoden 1999 kansainvälisessä Montreux’n Kultainen ruusu kilpailussa. Valinnan kilpailuun suoritti kansainvälinen raati. Ohjelma ei kuitenkaan sijoittunut.
Kaikki sävellykset ja sovitukset Jukka Linkolan


title: Sabine Braun

text: Sabine Braun (s. 19. kesäkuuta 1965 Essen) on entinen saksalainen seitsenottelija ja olympiamitalisti. Hän voitti 1990-luvulla kaksi maailmanmestaruutta ja kaksi Euroopan mestaruutta.


title: Sabine Braun

text: Länsi-Saksaa uransa alkuvuosina edustanut Sabine Braun sijoittui vuonna 1983 nuorten EM-kilpailuissa seitsenottelussa hopealle ja pituushypyssä kahdeksanneksi. Los Angelesin 1984 olympialaisissa hän sijoittui seitsenottelussa kuudenneksi. Vuodet 1986–1988 menivät häneltä loukkaantumisten vuoksi pilalle, ja arvokisatuloksina olivat vain 18. sija Rooman MM-kilpailuissa 1987 ja 14. sija Soulin olympialaisissa 1988. Vuonna 1989 hän sijoittui universiadien seitsenottelussa toiseksi. Splitin EM-kilpailuissa 1990 hän voitti kultaa omalla ennätystuloksellaan 6688 pistettä.


title: Sabine Braun

text: Tokion MM-kilpailuissa 1991 seitsenottelun suurin voittajasuosikki Jackie Joyner-Kersee loukkaantui ensimmäisen päivän päättäneessä 200 metrin juoksussa. Neljän lajin jälkeen Sabine Braun oli pisteissä toisena edellään vain Kiinan Zhu Yuqing. Kiinalaisen toisen päivän esitykset pudottivat hänet peräti 12:nneksi, ja Braun voitti kultaa kauden parhaalla tuloksellaan 6672 pistettä, mikä toi 179 pisteen eron hopealle sijoittuneeseen Romanian Liliana Năstaseen. 26-vuotias Braun oli tuolloin 174 cm pitkä ja painoi 65 kiloa. Hän edusti kotimaassaan TV Wattenscheidia ja hänen valmentajansa oli Gertrud Schäfer.


title: Sabine Braun

text: Braun oli seitsenottelun maailmantilaston toiseksi paras viitenä peräkkäisenä vuonna 1991–1995. Kolmena ensin mainittuna vuonna vain Jackie Joyner-Kersee pystyi ottelemaan häntä paremmin, vuonna 1994 tilaston kärjessä oli Heike Drechsler ja vuoden 1995 ykkönen oli Ghada Šu’a’. Tokion maailmanmestaruuden jälkeen Braun saavutti olympiapronssia Barcelonassa 1992 (6649 pistettä), MM-hopeaa Stuttgartissa 1993 (6797 pistettä) ja EM-kultaa Helsingissä 1994 (6419 pistettä). Göteborgin MM-kilpailuissa 1995 hän keskeytti loukattuaan kätensä korkeushypyssä ja Atlantan 1996 olympialaisissa hän sijoittui seitsemänneksi. Ateenan MM-kilpailuissa 1997 hän voitti uransa toisen maailmanmestaruuden kerättyään 6739 pistettä.


title: Sabine Braun

text: Braun lopetti huippu-urheilijan uransa vuonna 2002. Hänen viimeiset arvokisasijoituksensa olivat neljäs sija Sevillan MM-kilpailuissa 1999, viides sija Sydneyn olympialaisissa 2000 sekä 18 vuotta nuoremman Carolina Klüftin takana hopeamitali Münchenin EM-kilpailuissa 2002.


title: Xu Demei

text: Xu Demei (s. 2. toukokuuta 1965) on entinen kiinalainen keihäänheittäjä.


title: Xu Demei

text: Xu Demei nousi keihäänheittäjänä maailman huipulle vuonna 1990 tuloksellaan 68,30 m, jolla hän sijoittui kyseisen vuoden maailmantilastossa neljänneksi. Vuonna 1991 hän voitti Kuala Lumpurissa Aasian mestaruuden tuloksella 59,84 m. Tokion MM-kilpailuissa 1991 hän heitti selkänsä kipeydestä huolimatta ensimmäisellä kierroksella ennätyksensä 68,78 m, jolla hän voitti kultaa, kun lähimmäksi päässyt Petra Meier hävisi hänelle 10 senttimetriä. Xulla oli pituutta 174 cm ja hän painoi menestysvuonnaan 68 kiloa.


title: Sokerihumala

text: Sokerihumalalla tarkoitetaan henkilön ylivilkkautta ja levottomuutta, jonka aiheuttaa äkillinen nopea verensokerin vaihtelu. Sokerihumalan uskotaan vaivaavan erityisesti lapsia ja olevan kytköksissä sokeripitoisten tuotteiden syömiseen.


title: Sokerihumala

text: Yliherkkyyksiin erikoistunut lääkäri Benjamin Feingold kehitti vuonna 1973 hyperaktiivisille lapsille hoitokeinoksi dieetin, jossa ravinnosta oli poistettu salisylaatit sekä keinotekoiset väriaineet ja aromit. Feingoldin dieetissä ei kielletty sokerin käyttöä, mutta lasten vanhemmat päättelivät kaikkien lisäaineiden olevan pahaksi ja niin myös puhdistettu sokeri joutui kiellettyjen aineiden listalle.


title: Sokerihumala

text: Vuonna 1978 julkaisiin tutkimus, jossa ylivilkkailla lapsilla todettiin ulkoisesta syystä johtuva matala verensokeri.


title: Sokerihumala

text: Analyysi useista tutkimuksista, joissa tarkasteltiin sokerin vaikutusta käyttäytymiseen, julkaistiin Journal of the American Medical Association -julkaisussa marraskuussa 1995. Sen mukaan suurin osa tutkimuksista ei osoita yhteyttä ruokavalion ja käyttäytymisen välillä. Yhteenvedon tekijän johtopäätös oli, että sokeri lapsen ravinnossa ei vaikuta käytökseen.


title: Hal Duncan

text: Hal Duncan (s. 1971) on skotlantilainen tieteis- ja fantasiakirjailija. Hän asuu Glasgow’ssa ja on valmistunut Glasgow'n yliopistosta. Hänen esikoisromaaninsa "", kertomus sodasta taivaan ja helvetin välillä, ilmestyi 2005 ja suomennettiin 2009. Teos on käännetty useille kielille ja se oli ehdokkaana World Fantasy- ja British Fantasy -palkintojen saajaksi. Teoksen jatko-osa "Muste" ilmestyi 2010.


title: Huang Zhihong

text: Huang Zhihong (s. 7. toukokuuta 1965 Lanxi, Zhejiang) on entinen kiinalainen kuulantyöntäjä ja olympiamitalisti.


title: Huang Zhihong

text: Huang Zhihong voitti kuulantyönnössä kultaa Aasian kisoissa vuonna 1986. Seuraavana vuonna hän ylitti ensimmäisen kerran 20 metrin rajan ja sijoittui Rooman MM-kilpailuissa yhdenneksitoista. Soulin 1988 olympialaisissa hän sijoittui kahdeksanneksi. Vuonna 1989 hän saavutti sisäratojen MM-kilpailuissa hopeaa ja oli paras Aasian mestaruuskilpailuissa, universiadeissa ja maailmancupissa. Vuonna 1990 hän paransi kahden vuoden takaista ennätystään lukemiin 21,52 m ja saavutti Aasian kisoissa hopeaa. Vuoden 1991 alkupuolella hän saavutti sisäratojen MM-kilpailuissa hopeaa maannaisensa Sui Xinmein takana.


title: Huang Zhihong

text: Tokion MM-kilpailuissa 1991 Huang Zhihong voitti ulkoratojen maailmanmestaruuden. Hän työnsi loppukilpailun ensimmäisellä kierroksella tuloksen 20,64, toisella kierroksella parhaaksi jääneen 20,83, kolmannella kierroksella 20,51 ja viimeisellä työnnöllään 20,43 metriä. Nämä kaikki neljä mitattua työntöä olivat pidempiä kuin hopealle sijoittuneen Natalja Lisovskajan paras työntö 20,29 metriä. Huangista tuli näin kaikkien aikojen ensimmäinen kiinalainen yleisurheilun maailmanmestari. Samana vuonna hän voitti myös Aasian mestaruuden.


title: Huang Zhihong

text: Barcelonan 1992 olympialaisissa Huang saavutti hopeaa tuloksella 20,47 m. Stuttgartin MM-kilpailuissa 1993 hän saavutti toisen maailmanmestaruutensa vuoden parhaalla tuloksellaan 20,57 m. Hän työnsi neljä kertaa yli 20 metrin, kun taas hopeamitalisti Svetlana Kriveljova jäi tulokseen 19,97 m. Samana vuonna hän voitti kolmannen Aasian mestaruutensa. Göteborgin MM-kilpailuissa 1995 Huang sai hopeaa tuloksella 20,04 m. Ateenan MM-kilpailuissa 1997 hän sijoittui vielä neljänneksi tuloksella 19,15 m.


title: Laulava kinkku

text: Laulava kinkku on suomalaisen Kumikameli-yhtyeen vuonna 1988 julkaisema joulusingle.


title: Laulava kinkku

text: "Laulava kinkku" äänitettiin Viidakkorumpu-studiossa syksyllä 1988. Kappaleet tehtiin levy-yhtiön vaatimuksesta mittatilaustyönä ja laulamaan piti tulla Topmost- ja Discophon-/Sonet-pomon Gugi Kokljuschkinin, mutta hän ei saapunut paikalle. Samalla nauhoitettiin demo seuraavan LP:n "Nahkasuiden paluu" materiaalista, josta levy-yhtiö ei pitänyt. Tämän jälkeen yhtyeen yhteistyö Discophon-levy-yhtiön kanssa päättyi.


title: Laulava kinkku

text: Single julkaistiin 7" vinyylinä ja levyn puolet on nimetty perinteisten A- ja B-puolen sijaan Jorman puoleksi ja Riston puoleksi. Single nousi Suomen virallisen listan sijalle 11.


title: Laulava kinkku

text: ”Jorman joulu” -kappale kertoo rikkaan perheen joulunvietosta ja Jorma-nimisestä pojasta, joka saa rekka-autollisen lahjoja ja jonka isä juhlii joulua päihtyneenä. ”Riston joulu” -kappale taas kertoo köyhän perheen Risto-nimisen pojan ja tämän yksinhuoltajaisän joulunvietosta. Köyhyydestä huolimatta Riston joulu vaikuttaisi onnellisemmalta, kun Jorma jää viettämään joulua kahdestaan äitinsä kanssa isän päätyessä putkaan.


title: Laulava kinkku

text: Singlen etu- ja takakannessa on kuvattuna Jorma talon sisällä ja Risto ulkopuolella katsomassa toisiaan ikkunan läpi.


title: Laulava kinkku

text: Jorman puoli


title: Laulava kinkku

text: Riston puoli


title: Liuskerastuli

text: Liuskerastuli ("Myadestes townsendi") on rastulien sukuun ja rastaiden heimoon kuuluva amerikkalainen varpuslintu.


title: Liuskerastuli

text: Liuskerastulin pituus on 20–24 cm, siipien kärkiväli 37 cm ja paino keskimäärin 34 g. Liuskerastuli on pienen rastaan kokoinen, yleisväriltään harmaa ja sen siiven yläpinnalla on punertavat kuviot. Pyrstö on pitkä ja sen reunasulat ovat valkoiset. Nokka on lyhyehkö, musta ja tukeva. Silmän ympärillä on valkoinen rengas. Sukupuolet ovat samannäköiset. Nuorella linnulla on vaaleat laikut päässä ja vartalossa.


title: Liuskerastuli

text: Liuskerastuli on nimetty amerikkalaisen ornitologin John Kirk Townsendin kunniaksi.


title: Liuskerastuli

text: Liuskerastuli elää Pohjois-Amerikan länsiosassa Alaskasta, Brittiläisestä Kolumbiasta ja Albertasta pohjoisessa aina Meksikon keskiosiin saakka. Sen elinalueen laajuus on noin 3,6 miljoonaa neliökilometriä ja maailman populaation koko noin 770 000 yksilöä. Laji on enimmäkseen paikkalintu, mutta osa kannasta muuttaa talveksi etelämmäksi.


title: Liuskerastuli

text: Liuskerastulit asuvat pääasiassa vuoristojen havumetsissä. Talvella ne siirtyvät katajikkoihin, joissa sekä koiras että naaras puolustaa talvireviiriään laulamalla ja ajamalla tunkeilijat pois.


title: Liuskerastuli

text: Kuppimainen, ruohoista rakennettu pesä on maassa tai lähellä maanpintaa. Naaras munii yleensä kolme tai neljä munaa.


title: Liuskerastuli

text: Pääravintoa ovat marjat, katajanmarjat ja hyönteiset.


title: Ona Kamu

text: Ona Okkuliina Kamu (s. 24. heinäkuuta 1967 Helsinki) on suomalainen laulaja, muusikko, säveltäjä, sanoittaja, näyttelijä ja Ona Kamu Kollektiivin taiteellinen johtaja Ona Kamu on tunnetusta muusikkosuvusta,  ja hän on näytellyt useissa elokuvissa. Kamu tekee omaleimaista elektronista musiikkia, ja on työskennellyt räppäreiden kuten Kalifornia-Keken ja RoopeK:n kanssa.


title: Ona Kamu

text: Ona Kamu on muusikkosuvusta, ja viulunsoiton aloittaminen neljävuotiaana oli luontevaa. Parin vuoden päästä hän siirtyi pianoon, ja lopulta 11-vuotiaana selloon. Kamu opiskeli sellonsoittoa muun muassa Sibelius-Akatemiassa.


title: Ona Kamu

text: Vuodesta 1983 hän soitti selloa ja lauloi lastenmusiikkiin erikoistuneessa Meritähden paatti -orkesterissa solistina yhdessä Kosti Kotirannan kanssa. Kamu aloitti muusikonuransa taustalaulajana ja on laulanut lukuisissa kotimaisissa levytyksissä sekä konserteissa vuosina 1985-1997. Mm. Aki Sirkesalo, Heikki Silvennoinen, Ismo Alanko Säätiö, Janita, Jay and the Miracles, Raptori, Tumppi Varonen, Mikko Kuustonen, Clifters, Susanna Haavisto, Samuli Edelmann, Joel Hallikainen, Kaija Kärkinen & Ile Kallio, Sami Saari, Anna Eriksson, Johanna Raunio, Heikki Hela, Frederik, Päät, Suurlähettiläät, Suomenlinnan suolakurkut.


title: Ona Kamu

text: 1997 levy-yhtiö Warner Music Group julkaisi Ona Kamulle räätälöidyn Suomisoul-levyn "Maailman paras nainen". Kamu otti pian julkaisun jälkeen välimatkaa kaupalliseen levy-yhtiömaailmaan, ja alkoi etsimään omaa musiikillista ääntään. Kamua pyydettiin Nuspirit Helsinki -yhtyeen laulajaksi, ja 2002 yhtyeeltä julkaistiin elektroninen levy, jossa Kamu oli mukana laulajana, sovittajana ja säveltäjänä.


title: Ona Kamu

text: Seuraavana vuonna Kamu päätti keskittyä tekemään ja tuottamaan musiikkinsa itse. Hän huomasi elektronisen musiikin sopivan ilmaisuunsa. Kamu halusi tehdä musiikkia mahdollisimman itsenäisesti alusta loppuun, joten hän päätti opetella itse musiikin ohjelmointia ja musiikkiteknologiaa. Ensimmäiseksi työkaluksi vakiintui räppäreiden suosima legendaarinen  MPC 2000XL.


title: Ona Kamu

text: Elektroninen ja englanninkielinen Matala-albumi julkaistiin 2010. Levy oli kokonaan Kamun käsialaa – osan biiteistä ja soundeista teki rrimöykk, eli räppäri-tuottaja RoopeK.


title: Ona Kamu

text: Ona Kamun uusi albumi "Se kaikki jää" julkaistaan helmikuussa 2017 hänen oman "Pakara Records" -levy-yhtiönsä kautta. Kamu on säveltänyt, sanoittanut, laulanut, ohjelmoinut, äänittänyt ja soittanut "Se kaikki jää" -albumin biisit itse. Sovittaja- ja tuottajaparina albumilla on Kamun kanssa räppäri-tuottaja Kalifornia-Keke. Kaksikko työsti albumin loppuun Suomenlinnan Haista II -studiolla. Albumin vinyyleihin haetaan rahaa Mesenaatissa joukkorahoituksen avulla.


title: Ona Kamu

text: Albumin ensimmäinen sinkku "Heimo minussa" julkaistaan marraskuussa 2016. Sinkun musiikkivideon on ohjannut valokuvaaja Kaapo Kamu.


title: Ona Kamu

text: Ona Kamu on säveltänyt musiikkia myös tanssi- ja teatteriesityksiin sekä erilaisiin taidekollaboraatioihin, kuten mm. "Natura Discoteka" (2016), "COMMA" (2015) ja teatteriesitys "Peripetia" (2007).


title: Ona Kamu

text: Ona Kamu valmistui näyttelijäksi Teatterikorkeakoulusta vuonna 1990 ja hänet on nähty useissa tv-sarjoissa, elokuvissa ja näytelmissä.


title: Ona Kamu

text: Kamu on näytellyt elokuvissa kuten "Kuudes kerta", "Doria etsimässä", "Armi elää!", "Populäärimusiikkia Vittulajänkältä" ja "Juha". Kamu näytteli myös tv-sarjoissa kuten "Kimmo", "Kotikatu", "Harvoin tarjolla" ja legendaarisessa "Kaverille ei jätetä" Pikkujoulut-jaksossa.


title: Ona Kamu

text: Kamu on tuttu näky myös teatterista. Hän on ollut kiinnitettynä Kom-teatterissa 1993-1995 ja toiminut sittemmin freelancerina muun muassa Q-teatterissa, Teatteri Jurkassa, Kansallisteatterissa, Espoon kaupunginteatterissa ja Helsingin kaupunginteatterissa.


title: Ona Kamu

text: Vuonna 2010 Kamu perusti Ona Kamu Kollektiivin, jossa hän toimii esiintyjänä, säveltäjänä, muusikkona, koreografina, ohjaajana ja taiteellisena johtajana. Kollektiivi on työryhmä, jonka esitysten keskiössä ovat elektroninen musiikki, liike ja valo. Kamu on erikoistunut säveltämään musiikkia äänilähteistä, joita ei yleensä mielletä musiikin lähteiksi. Hän on säveltänyt teoksia mm. lihasten hermoratamittauksen äänistä sekä vedenalaisista äänistä.


title: Ona Kamu

text: Ona Kamu Kollektiivin teos, lihasten hermoratamittauksen äänistä sävelletty, "Elektromys" (2010) esitettiin ensimmäisen kerran "Pikseliähky-festivaaleilla". Ona Kamun ensimmäinen sooloteos "Solutasolla" (2011) esitettiin Teatteri Takomossa ja myöhemmin Kansallisteatterissa (2013). Yhteiskunnallinen ja erittäinen fyysinen teos " Seksiä klo. 16.25" (2015) esitettiin Kansallisteatterissa. Kollektiivin seuraava teos "Pyramidi" nähdään Pannuhallissa 2017.


title: Ona Kamu

text: Ona Kamu on naimisissa muusikko, musiikkituottaja Samuli Kosmisen kanssa, ja pariskunnalla on kaksi lasta.


title: Ona Kamu

text: Ona Kamu on tunnetusta muusikkosuvusta. Hänen isänsä on muun muassa Pro Finlandia -mitalilla palkittu kapellimestari Okko Kamu. Ona Kamun äiti on lastenmusiikkiin erikoistunut musiikkipedagogi ja säveltäjä Marjatta Meritähti, jolle on myönnetty muun muassa lastenkulttuurin valtionpalkinto.


title: Piivit

text: Piivit ("Contopus") on tyrannien heimoon kuuluva lintusuku. Sukuun kuuluu 14 lajia.


title: Tatjana Ledovskaja

text: Tatjana Ledovskaja (s. 21. toukokuuta 1966) on Neuvostoliittoa edustanut valkovenäläinen pika- ja aitajuoksija sekä olympiavoittaja. Hänen päämatkansa oli 400 metrin aitajuoksu.


title: Tatjana Ledovskaja

text: Ledovskaja nousi 400 metrin aitajuoksijana maailman huipulle vuonna 1988. Hän paransi Soulin olympialaisissa ennätystään 1,3 sekuntia ja saavutti hopeaa ajalla 53,18 häviten vain 0,01 sekuntia Australian Debbie Flintoff-Kingille. Olympiakultaa hän voitti 4 × 400 metrin viestijuoksussa, jonka ensimmäisen osuuden hän juoksi Neuvostoliiton joukkueessa. Voittoaika oli uusi maailmanennätys 3.15,17.


title: Tatjana Ledovskaja

text: Splitin EM-kilpailuissa 1990 Ledovskaja voitti kultaa 400 metrin aitajuoksussa ja saavutti hopeaa 4 × 400 metrin viestissä. Tokion MM-kilpailuissa 1991 hän paransi aitajuoksun ennätyksekseen 53,11 s ja voitti kultaa sekä aidoissa että viestissä. Barcelonan 1992 olympialaisissa hän sijoittui aitajuoksussa neljänneksi saatuaan saman ajan 54,31 s kuin pronssimitalisti Janeene Vickers.


title: Tatjana Ledovskaja

text: Neuvostoliiton hajottua Ledovskaja edusti Valko-Venäjää mutta ilman suurempaa menestystä. Stuttgartin MM-kilpailuissa 1993 hän juoksi välierissä ajan 54,60 s ja karsiutui. Göteborgin MM-kilpailuissa 1995 hänet hylättiin välierissä.


title: Tatjana Ledovskaja

text: Ledovskaja oli 171 cm pitkä ja painoi huippuvuosinaan 60 kiloa.


title: Karen Black

text:
Karen Blanche Black (o.s. Ziegler; 1. heinäkuuta 1939 Park Ridge, Illinois, Yhdysvallat – 8. elokuuta 2013 Santa Monica, Kalifornia, Yhdysvallat) oli yhdysvaltalainen näyttelijä. Hänet tunnetaan muun muassa elokuvista "Easy Rider – matkalla" (1968), "Rajut kuviot" (1970), "The Great Gatsby" (1974), "Heinäsirkat" (1975), "Nashville" (1975), "Perintö" (1976), "Suljettu ovi" (1976), "Dogtown" (1996), "Fallen Arches" (1998) ja "Firecracker" (2005).
Black oli naimisissa neljä kertaa: Charles Blackin, Robert Burtonin, L.M Kit Carsonin ja Stephen Eckelberryn kanssa. Hänellä oli kaksi lasta, yksi biologinen poika ja adoptoitu tytär.


title: Kotkan lyseo

text: Kotkan lyseo on lukio Kotkassa. Se toimii kaupungin keskustassa Kotkansaarella kahdessa jugendtyyliä edustavassa rakennuksessa, Arcus- (Kirkkokatu 15) ja Globus-taloissa (Kotkankatu 13).


title: Kotkan lyseo

text: Oppilaitoksen nimi on palautettu 1.8.2017 alkaen muotoon "Kotkan lyseo" sen ollessa sitä ennen muodossa "Kotkan Lyseon lukio". Kotus ei puoltanut muutosta.


title: Kotkan lyseo

text: Päivälukiossa opiskelijoita on lähes 500 ja aikuislukiossa ilta- ja verkko-opinnoissa noin 300. Opettajia koulussa on noin 40. Koulun rehtorina toimii Mette Godenhjelm.


title: Kotkan lyseo

text: Kotkan lyseo perustettiin vuonna 1896, jolloin sen nimenä oli Kotkan suomalainen yhteiskoulu. Yhteiskoulu oli Etelä-Kymenlaakson ensimmäinen suomenkielinen lukio. Lyseossa ovat opiskelleet muun muassa Martta Wendelin, Timo Suomalainen, Olavi Niitamo, Juha Vainio, Jyrki Kasvi ja Esko Almgren, joka on toiminut koulussa myös opettajana.


title: Megalorhina

text: Megalorhina on lehtisarvisiin kuuluva ryhmä kovakuoriaisia, joka luetaan "Mecynorhina"-suvun alasuvuksi.


title: Eric Reitz

text: Eric Reitz (s. 29. heinäkuuta 1982 Detroit, Michigan, Yhdysvallat) on entinen yhdysvaltalainen jääkiekkoilija, joka edusti muun muassa 2009–2010 KHL-seura Sibir Novosibirskia. Hän pelasi NHL:ssä 37 runkosarja- ja kaksi pudotuspeliottelua Minnesota Wildissa sekä 11 runkosarjaottelua New York Rangersissä.


title: Petšengan rata

text: Petšengan rata, yleisemmin Petsamon rata, on Venäjän Murmanskin alueen rataverkkoon kuuluva rataosuus, joka erkanee Nikkelin radalta Luostarin asemalta, ja jatkuu siitä Petsamon taajamaan, Suomen vallan aikaiseen Petsamon kirkonkylään.


title: Petšengan rata

text: Radasta käytetään nykyisin yhä useammin Petšengan rata -nimeä Petsamon venäläisen nimen (Печенга) mukaan, koska "Petsamon rata" on sekoitettavissa Suomen VR:n Petsamon ratahankkeeseen.


title: Huipputähtien ykköshitit

text: Huipputähtien ykköshitit on suomalaisten Kumikameli ja Eläkeläiset -yhtyeiden yhteistyössä julkaisema single.


title: Stephanorrhina

text: Stephanorrhina on lehtisarvisiin kuuluva kovakuoriaissuku.


title: Borut Pahor

text: Borut Pahor (s. 2. marraskuuta 1963 Postojna, Jugoslavia) on slovenialainen poliitikko, maan presidentti joulukuusta 2012. Hän johtaa Slovenian sosiaalidemokraattista puoluetta.


title: Borut Pahor

text:
Pahor syntyi Postojnassa, mutta vietti lapsuutensa Šempeterin kaupungissa lähellä Italian rajaa. Hän meni 1983 Ljubljanan yliopistoon opiskelemaan sosiaalitieteitä.
Opiskeluaikanaan Pahor liittyi kommunistiseen puolueeseen ja hänestä tuli 1980-luvun lopulla Milan Kučanin johtaman reformistisen siiven vahva tukija. Huhtikuun 1990 vapaissa vaaleissa Pahor valittiin Slovenian parlamenttiin Kommunistien liiton Demokraattisen uudistuksen listalta. Hänet valittiin 1997 tuolloin Sosiaalidemokraateiksi nimensä muuttaneen puolueen johtoon.


title: Borut Pahor

text:
Pahor oli 2000–2004 parlamentin alahuoneen puhemies. Vuonna 2004 hänet valittiin Euroopan parlamenttiin.
Vuonna 2007 sosiaalidemokraatteihin liittyi joukko entisiä liberaalidemokraattien jäseniä, ml. entinen pääministeri Anton Rop. Vuoden 2008 vaaleissa puolue sai suurimman äänisaaliin, jolloin Pahor nousi pääministeriksi.


title: Borut Pahor

text: Hallitukseen nousivat sosiaalidemokraattien lisäksi Liberaalidemokraattinen puolue, Zares ja Demokraattinen eläkeläisten puolue (DeSUS).


title: Borut Pahor

text: Pahor allekirjoitti 14. marraskuuta 2009 Novo-Ogarevossa Venäjän pääministeri Vladimir Putinin kanssa sopimuksen South Stream -kaasuputkesta Slovenian läpi.


title: Borut Pahor

text: Pahorin hallitus sopi Kroatian kanssa maiden Istrian niemimaalla kulkevan rajalinjan alistamisesta kansainvälinen välittäjäryhmän ratkaistavaksi. Sopimuksen hyväksyminen oli myös edellytyksenä Kroatian EU-jäsenyydelle. Oikeisto-opposition vaatimuksesta asiasta järjestettiin 6. kesäkuuta 2010 kansanäänestys.


title: Borut Pahor

text: 5. kesäkuuta 2011 hallitus järjesti kansanäänestyksen eläkeiän nostamisesta 62 vuodesta 65 vuoteen. Uudistus oli Euroopan unionin ja Kansainvälisen valuuttarahaston vaatima ja Pahorin ja taloustieteilijöiden tukema. Ammattiliitot ja oikeisto-oppositio kuitenkin pakottivat parlamentin joulukuussa 2010 hyväksymän asian kansanäänestyksen. Samalla hallitus menetti tukensa parlamentissa Eläkeläisten puolueen (DeSUS) hylättyä sen. Toinen hallituspuolueista vaati ennenaikaisia vaaleja jos esitystä ei hyväksytä.


title: Borut Pahor

text:
Pahorin hallitus kaatui luottamuslauseäänestyksessä 20. syyskuuta 2011.
Perustuslain mukaan parlamentin on 30 päivässä valittava uusi pääministeri tai ajaudutaan ennenaikaisiin vaaleihin.


title: Borut Pahor

text: Pahor valittiin joulukuun 2012 presidentinvaalissa presidentiksi. Hän sai toisella kierroksella äänistä noin 67 prosenttia, istuva presidentti Danilo Türk joutui tyytymään reiluun 32 prosenttiin äänistä. Pahor lupasi tukea maan hallitusta sen säästötoimissa, joilla maa pyrkii selviytymään eurokriisin aiheuttamissa vaikeuksissa.


title: Ruostesirppimatkija

text: Ruostesirppimatkija ("Toxostoma rufum") on pitkäpyrstöinen matkijoiden heimoon kuuluva varpuslintu.


title: Ruostesirppimatkija

text: Linnun pituus on noin 2330– cm, siipien kärkiväli 29–31 cm ja paino noin 60–90 g. Ruostesirppimatkija on helppo tuntea: sen höyhenpuku on päältä ruosteenruskea ja alta vaalea tummin nuolenkärkitäplin. Sen pyrstö on hyvin pitkä, lähes puolet linnun pituudesta. Sukupuolet ovat samanvärisiä. Laji on tiheiköissä piileskelevä.


title: Ruostesirppimatkija

text: Ruostesirppimatkija elää Pohjois-Amerikan itäosassa, Itä-Teksasista ja Floridasta Kanadan eteläosiin. Pohjoiset kannat ovat muuttolintuja, jotka talvehtivat Yhdysvaltain kaakkoisosissa. Laji on tavattu Englannissa ainakin vuonna 1967 ja myöhemmin Saksassa. Lajin esiintymisalueen laajuus on noin 5,7 miljoonaa neliökilometriä ja populaation koko noin 7,3 miljoonaa yksilöä.


title: Ruostesirppimatkija

text: Ruostesirppimatkijat asuvat harvoissa metsissä, joissa on runsas pensaskerros. Ne viihtyvät myös pusikkoisilla viljelmillä ja muun kaltaisissa tiheiköissä. Lajin kanta on pienentynyt, johtuen pesimäalueiden eli tiheikköjen ja pensaikkojen vähenemisestä.


title: Ruostesirppimatkija

text: Pesä on matalalla puussa tai pensaassa, ja se on rakennettu ohuista oksista ja ruohoista. Naaras munii 3–5 munaa. Sekä naaras että koiras hautovat. Poikaset jättävät pesän 9–13 päivän ikäisinä. Pesyeitä on kaksi tai kolme. Emot puolustavat pesäänsä raivokkaasti ja saattavat hyökätä ihmisenkin kimppuun.


title: Ruostesirppimatkija

text: Ruostesirppimatkija on kaikkiruokainen, syöden marjoja, hedelmiä, pähkinöitä ja pieniä selkärangattomia.


title: Haukiputaan Heitto

text: Haukiputaan Heitto on suomalainen työväen urheiluseura. Se perustettiin vuonna 1933. Seuraa ovat edustaneet muun muassa painin maailman- ja Euroopanmestari Eero Tapio sekä monet muut arvokisapainijat, mm. Jouko Arffman, Hannu Erkkilä, Risto Hannus, Osmo Hekkala, Veikko Järvelä ja Mauno Ukkola.


title: Haukiputaan Heitto

text: Haukiputaan Heitto oli 1950 ja varsinkin 1960-luvulla Pohjois-Suomen menestyneimpiä ja näkyvimpiä TUL:n seuroja.


title: Haukiputaan Heitto

text: Lentopallossa Haukiputaan Heiton naisjoukkue on saavuttanut SM-mitaleja. Seuralla on edelleen toimintaa vaikka poliittinen toiminta on hiipunut vuosien saatossa.


title: Pitahot

text: Pitahot ("Ochthoeca") on tyrannien heimoon kuuluva lintusuku. Sukuun kuuluu 7 lajia.


title: Pachnoda

text: Pachnoda tai Pachnodella on lehtisarvisiin ("Scarabaeidae") kuuluva kovakuoriaissuku.


title: Pachnoda

text: Alla on lueteltuna Pachnoda-sukuun kuuluvia lajeja sekä ohessa sisennettynä niihin kuuluvia alalajeja.


title: Vaajavirta

text: Vaajavirta on Leppävedestä Päijänteeseen laskeva suhteellisen lyhyt joki Jyväskylässä (aiemmin Jyväskylän maalaiskunnassa). Siinä on neljä koskea: Vaajakoski, Naiskoski, Haapakoski ja Yläkoski eli Ylinenkoski, joista Vaajakoski ja Naiskoski on padottu.


title: Vaajavirta

text: Kumpaankiin koskeen on rakennettu vesivoimalaitos, joista vain uudempi on vielä toiminnassa, vanhempi on muussa käytössä. Koskien välissä on Naissaari, jossa järjestetään lukuisia tapahtumia. Saaren nimi saattaa perustua siihen, että kun metsästäjät ennen vanhaan ylittivät Vaajavirran, he jättivät naisensa ja lapsensa Naissaareen.


title: Vaajavirta

text: Joen kaksi muuta saarta ovat Varassaari ja Lapinsaari. Vaajavirrassa kulkee Keiteleen kanavan eteläisin osa, Vaajakosken kanava. Valtatiet 4, 9, 13, 23 ylittävät Vaajavirran Naissaaren kautta ja Jyväskylä–Pieksämäki-rata Haapakosken kohdalta.


title: Vaajavirta

text: Vaajakoskella eroteltiin pohjoisesta Keski-Suomesta tulevia tukkeja edelleen kuljetettavaksi laivalla Päijänteellä. Suuri tukkien erottelupaikka sijaitsi Vaajavirran alajuoksulla Varassaaren ja Hupelin välissä.


title: Vaajavirta

text: Tukinerottelussa työskentelevien määrä oli 1940-luvulla noin 300. Vuosina 1945–1961 Vaajavirran erottelupaikan kautta uitettiin 8–12 miljoonaa tukkia vuodessa. Tukinuiton merkitys alkoi vähentyä 1950-luvulla maantiekuljetusten lisääntyessä. Viimeinen uittokesä oli 1964, jolloin Vaajavirran kautta kulki enää kaksi miljoonaa tukkia.


title: Vaajavirta

text: Vaajakosken keskustan, Tölskän ja Savonmäen jätevedet laskettiin pitkään puhdistamattomina Vaajavirtaan. Jätevesiputki sijaitsi hieman vanhan voimalaitoksen alapuolella.


title: Remigius Machura

text: Remigius Machura (s. 3. heinäkuuta 1960 Rychnov nad Kněžnou, Tšekkoslovakia) on entinen tšekkoslovakialainen kuulantyöntäjä.


title: Remigius Machura

text: Machura saavutti kuulantyönnössä pronssia Ateenan EM-kilpailuissa 1982 tuloksella 20,59 m ja Helsingin MM-kilpailuissa 1983 tuloksella 20,98 m. Los Angelesin 1984 olympialaisiin hän ei päässyt hänen kotimaansa liityttyä olympiaboikottiin. Rooman MM-kilpailuissa 1987 hän sijoittui neljänneksi tuloksella 21,39 m ja Soulin 1988 olympialaisissa viidenneksi tuloksella 20,57 m. Ennätyksensä 21,93 m hän teki vuonna 1987.


title: Remigius Machura

text: Sisäratojen maailmanmestaruuden Machura voitti Pariisissa 1985. Sisäratojen Euroopan mestaruuden hän voitti Pireuksessa 1985 ja Budapestissa 1988.


title: Remigius Machura

text: Vuonna 1985 Machura jäi kiinni dopingin käytöstä. Machuran poika Remigius Machura Jr. on myös kuulantyöntäjä ja myös hän on jäänyt kiinni dopingin käytöstä.


title: Ginka Zagortševa

text: Ginka Zagortševa (s. 12. huhtikuuta 1958 Plovdiv) on bulgarialainen pika-aitajuoksija.


title: Ginka Zagortševa

text: Zagortševa juoksi ensimmäisen kerran 100 metrin aitajuoksun arvokisafinaalissa Ateenan EM-kilpailuissa 1982 sijoittuen kahdeksanneksi. Helsingin MM-kilpailuissa 1983 hän saavutti aitajuoksussa pronssia ja juoksi myös neljänneksi sijoittuneessa Bulgarian pikaviestijoukkueessa. Los Angelesin 1984 olympialaisiin hän ei päässyt maansa olympiaboikotin vuoksi.


title: Ginka Zagortševa

text: Vuonna 1985 Zagortševa saavutti sisäratojen EM-hopeaa Pireuksen kisojen 60 metrin aitajuoksussa. Ulkoratojen EM-kilpailuissa Stuttgartissa 1986 hän sai pronssia 100 metrin aitajuoksussa ja hopeaa pikaviestissä. Hänen urheilu-uransa paras vuosi oli 1987, jonka aluksi hän sai sisäradoilla pronssia sekä Liévinin EM-kilpailuissa että Indianapolisin MM-kilpailuissa. Hän juoksi ulkoradoilla 100 metrin aitajuoksun maailmanennätyksen 12,25 s Kreikan Dramassa 8. elokuuta 1987. Muutama viikko myöhemmin Rooman MM-kilpailuissa hän voitti kultaa 100 metrin aitajuoksussa ajalla 12,34 s ja sijoittui Bulgarian joukkueen mukana viestissä neljänneksi. Vielä Splitin EM-kilpailuissa 1990 hän sijoittui aitajuoksussa kuudenneksi.


title: Ginka Zagortševa

text: Ginka Zagortševa on 100 metrin aitajuoksun ennätysajallaan 12,25 s kaikkien aikojen maailmantilastossa kolmantena vielä vuonna 2016. Vain hänen maannaisensa Jordanka Donkova ja yhdysvaltalainen Kendra Harrison ovat juosseet matkan nopeammin.


title: Sulfuryylifluoridi

text: Sulfuryylifluoridi on epäorgaaninen, myrkyllinen, palamaton kaasu, jolla on samanlaisia ominaisuuksia kuin rikkiheksafluoridilla ja sulfuryylikloridilla. Sen kaava on SOF. Sitä käytetään hyönteisten torjunta-aineena. Aineesta käytetään myös nimiä "sulfuryylidifluoridi" ja "sulfurioksifluoridi".


title: Sulfuryylifluoridi

text: Sulfuryylifluoridi hajoaa kuumentuessaan, jolloin siitä muodostuu myrkyllisiä huuruja, jotka sisältävät fluorivetyä (HF) ja rikin oksideja. Sulfuryylifluoridin suhteellinen höyryn tiheys on 3.5 (ilma = 1) eli se on ilmaa raskaampaa.


title: SpVgg Greuther Fürth

text: Spielvereinigung Greuther Fürth on saksalainen jalkapalloseura, joka perustettiin 23. syyskuuta 1903. Seuran kotistadionina toimii Playmobil-Stadion, joka sijaitsee Fürthissa. SpVgg Fürth on voittanut jalkapallon Saksan-mestaruuden kolmesti, joista viimeisin on vuodelta 1929. Nykyisin seura pelaa Saksan toiseksi korkeimmalla sarjatasolla 2. Bundesliigassa, jonne se putosi keväällä 2013 pelattuaan yhden kauden pääsarjassa Bundesliigassa.


title: SpVgg Greuther Fürth

text: Kauden 2014 päätteeksi seura oli lähellä nousta takaisin pääsarjatasolle, mutta 1–1-tasapeli ratkaisevassa karsintaottelussa HSV:ta vastaan ei riittänyt, vaan HSV säilytti paikkansa vierasmaalisäännön turvin.


title: Seksuaalioikeudet

text: Seksuaalioikeudet ovat kansainvälisten seksuaaliterveys- ja perhesuunnittelujärjestöjen tekemä laajennus ihmisoikeuksiin. Seksuaalioikeuksilla pyritään suojelemaan yksilön seksuaalista itsemääräämisoikeutta, koskemattomuutta sekä hyvinvointia. Niissä käsitellään edellä mainittujen perusoikeuksien lisäksi oikeuksia seksuaaliseen nautintoon, lisääntymiseen, intiimeihin ihmissuhteisiin, seksuaaliterveuspalveluihin, tutkittuun tietoon sekä seksuaalikasvatukseen.


title: Seksuaalioikeudet

text: Seksuaalioikeuksia koskevia julistuksia on kaksi: Seksuaaliterveyden maailmanjärjestön (World Association for Sexual Health, WAS) ja Kansainvälisen perhesuunnittelujärjestöjen liiton (International Planned Parenthood Federation, IPPF). Niiden lisäksi seksuaalioikeuksia käsitellään kansainvälisten ihmisoikeusjuristien kokoamassa Yogyakartan periaatteissa sekä muiden toimijoiden kuten The Institute for Advanced Study of Human Sexuality:n julkilausumassa.


title: Seksuaalioikeudet

text: Seksuaaliterveyden maailmanjärjestö (World Association for Sexual Health, WAS) julkaisi Seksuaalioikeuksien julistuksen vuonna 1999 Hong Kongissa seksologian maailmankonferenssissa. Julistuksen pääkohdat ovat:Kansainvälisen perhesuunnittelujärjestöjen liitto (International Planned Parenthood Federation, IPPF) julkaisi vuonna 2007 julistuksen, joka käsitteli seksuaalioikeuksia. Julistus sisältää seuraavat pääkohdat:Seksuaalioikeuksien määritteleminen alkoi toden teolla 1990-luvulla. Tuolloin perhesuunnittelun ja sukupuolitautien hoidon ohella alettiin kiinnittää laajempaa huomiota seksuaaliterveyden kysymyksiin. Kairossa 1994 pidetty YK:n väestö- ja kehityskonferenssi oli käännekohta, kun 180 valtiota hyväksyi siellä tavoitteen, jonka mukaan seksuaali- ja lisääntymisterveyteen liittyvää tietoa ja palveluita sekä luotettavia ehkäisyvälineitä tuli olla jokaisen ihmisen ulottuvilla vuoteen 2015 mennessä. Keskeisenä tavoitteena oli äitiys- ja imeväiskuolleisuuden alentaminen, hiv-tartuntojen ennalta ehkäisy sekä naisten ja tyttöjen aseman parantaminen.


title: Seksuaalioikeudet

text: Keskustelu laajeni vähitellen koskemaan myös seksuaalioikeuksia. Niiden keskeinen sisältö on, että jokaisella yksilöllä tai parilla on oikeus tietoisesti ja vastuullisesti päättää omaan elämäänsä liittyvistä asioista, kuten läheisen ihmissuhteen solmimisesta, avioitumisesta, lasten hankkimisesta ja ehkäisyn käytöstä.


title: Seksuaalioikeudet

text: Keskeisinä tavoitteina seksuaalioikeuksien edistämisessä 2000-luvulla on nähty hoidosta riippuvaisten ihmisten seksuaalioikeuksien toteutuminen (esim. pitkäaikaissairaat, vammaiset, vanhukset, mielenterveyden ongelmista kärsivät), seksuaalivähemmistöjen sekä vaihtoehtoryhmien seksuaalioikeuksien toteutuminen (esim. homoseksuaalit, sadomasokistit, polyamorian kannattajat) sekä nuorten seksuaalioikeuksien parantuminen.


title: Seksuaalioikeudet

text: Sexpo-säätiö on ottanut seksuaalioikeuksien edistämisen 2010-luvun tavoitteekseen. Tavoite näkyy mm. koulutuspäivien aiheissa, kannanotoissa ja vuonna 2011 käynnistyneessä EHJÄ-hankkeessa, joka pyrkii vähentämään poikien ympärileikkauksia.


title: Sabine Busch

text: Sabine Busch (s. 21. marraskuuta 1962 Erfurt) on entinen itäsaksalainen pika- ja aitajuoksija. Hänen päämatkansa oli 400 metrin aitajuoksu mutta hän saavutti menestystä myös 4 × 400 metrin viestijuoksussa.


title: Sabine Busch

text: Sabine Busch aloitti aikuisten kilpailuissa aidattoman 400 metrin juoksijana. Hän kilpaili 19-vuotiaana Ateenan EM-kilpailuissa 1982 sijoittuen 400 metrillä neljänneksi ja voittaen 4 × 400 metrillä kultaa maailmanennätysajalla 3.19,05. Helsingin MM-kilpailuissa 1983 hän karsiutui henkilökohtaisella matkalla välierissä mutta voitti kultaa viestissä. Los Angelesin 1984 olympialaisiin hän ei päässyt maansa olympiaboikotin vuoksi. Hän juoksi 400 metrillä vuonna 1984 ennätyksekseen jääneen ajan 49,24 s.


title: Sabine Busch

text: Sisäradoilla Sabine Busch saavutti edelleen arvokisavoittoja aidattomalla 400 metrillä: hän voitti Euroopan mestaruuden Pireuksessa 1985 ja Madridissa 1986 sekä maailmanmestaruuden Indianapolisissa 1987. Ulkoradoilla hän kokeili 400 metrin aitajuoksua vuonna 1985 ja teki heti ensi yrittämällä maansa ennätyksen 53,83 s. Myöhemmin samana vuonna hän juoksi maailmanennätyksen 53,55 s. Stuttgartin EM-kilpailuissa 1986 hän sai kultaa viestissä ja hopeaa aitajuoksussa. Rooman MM-kilpailuissa 1987 hän voitti molempien matkojen maailmanmestaruudet. Vuonna 1987 hän juoksi aitamatkalla ennätyksekseen jääneen ajan 53,24 s. Soulin 1988 olympialaisissa hän sijoittui aitajuoksussa neljänneksi ja sai pronssia viestissä. Tokion MM-kilpailuissa 1991 hän karsiutui aitajuoksun välierissä eikä kuulunut enää viestijoukkueeseen.


title: Soolokitaristi

text: Soolokitaristi (engl. "lead guitarist") on kevyessä musiikissa melodisia osuuksia, kitarasooloja ja instrumentaalisia väliosuuksia sekä rytmikitaristin soittoa mukailevia riffejä soittava kitaristi. Rock-, pop-, jazz-, blues-, fuusiojazz ja punk-musiikissa soolokitaristia säestää tavallisemmin ainakin yksi rytmikitaristi, jonka soittamat yksiääniset säestyskuviot ja soinnut muodostavat usein lyhyitä ostinatoja tai riffejä.


title: Soolokitaristi

text: Soolokitaristit kuuluvat monenlaisiin populaarimusiikin tyyleihin. Erityisesti bluesissa sekä joissakin rock- ja metallimusiikin tyylisuuntauksissa soolokitaristeilla on merkittävä rooli.


title: Irina Strahova

text: Irina Strahova (s. 4. maaliskuuta 1959) on neuvostoliittolainen kilpakävelijä, joka voitti maailmanmestaruuden vuonna 1987.


title: Irina Strahova

text: Strahova ei mahtunut maansa edustusjoukkueeseen Stuttgartin EM-kilpailuihin 1986 mutta saman vuoden syyskuussa hän käveli 10 kilometrillä maailmantilaston kärkiajan 44.38. Keväällä 1987 hän sijoittui Lugano cupissa toiseksi ajalla 43.35. Rooman MM-kilpailuissa 1987 hän voitti kultaa ajalla 44.12. Viiden kilometrin väliaika oli 22.33 ja toiseen puoliskoon kului aikaa 21.39. Vuonna 1991 hän voitti Lugano cupin ajalla 43.55 ja sijoittui Tokion MM-kilpailuissa neljänneksi ajalla 43.40.


title: OpenRPG

text: OpenRPG on tietokonepohjainen roolipelisovellus, joka mahdollistaa reaaliaikaisen roolipelaamisen internetissä. Se pohjautuu ideoiltaan pitkälti IRC:iin johon on lisätty satunnaislukugeneraattori ja karttaeditori.


title: OpenRPG

text: OpenRPG on ilmainen open source-ohjelma GNU GPL -lisenssillä. Se on tehty Python ohjelmointikielellä. Se toimii Windowsissa, Linuxissa, FreeBSD:ssä ja Mac OS 10.2+.


title: Brian Hewson

text: Brian Hewson (s. 4. huhtikuuta 1933 Croydon) on entinen brittiläinen keskimatkojen juoksija


title: Brian Hewson

text: Hewson alitti mailin juoksussa neljän minuutin rajan ensimmäisen kerran Lontoossa 28. toukokuuta 1955. Juoksun voitti unkarilainen László Tábori ajalla 3.59,0, ja Christopher Chataway ja Hewson saivat ajan 3.59,8. Ennen heitä vain kaksi juoksijaa oli juossut niin sanotun haamumailin. Melbournen 1956 olympialaisissa 181-senttinen ja 63-kiloinen Hewson sijoittui 1 500 metrin juoksussa viidenneksi ajalla 3.42,6. Tukholman EM-kilpailuissa 1958 hän voitti kultaa ajalla 3.41,9. Syyskuussa 1958 hän juoksi Pariisissa Ranskan ja Britannian maaottelussa myös 800 metrillä huippuajan 1.47,0.


title: John Kirk Townsend

text: John Kirk Townsend (10. elokuuta 1809 Philadelphia – 6. helmikuuta 1851 Washington D.C.) oli yhdysvaltalainen luonnontieteilijä, lintutieteilijä ja keräilijä.


title: John Kirk Townsend

text: Townsendin vanhemmat olivat Charles Townsend ja Priscilla Kirk. Vuonna 1833 kasvitieteilijä Thomas Nuttall kutsui hänet Nathaniel Jarvis Wyethin toiselle tutkimusretkelle Kalliovuorille ja Tyynenmeren rannikolle Oregoniin ja Havaijille. Vuosina 1835–1836 hän toimi lääkärinä Vancouverissa.


title: John Kirk Townsend

text: Palattuaan retkeltä Townsend kirjoitti raportin "The Narrative of a Journey across the Rocky Mountains to the Columbia River and a Visit to the Sandwich Islands" (Boston, 1839). Townsend osallistui John James Audubonin kirjan "American Ornithology" kirjoittamiseen ja monet kuvaukset ovat peräisin hänen kynästään.


title: John Kirk Townsend

text: Townsend toimi joitakin vuosia Smithsonian-instituutin lintuosastolla. Washingtonissa hän opiskeli hammaslääketiedettä ja kutsui itseään sittemmin tohtoriksi.


title: John Kirk Townsend

text: Townsend keräsi ja nimesi useita tieteelle uusia lintulajeja, kuten preeriatyllin ("Charadrius montanus"), lännenkiitäjän ("Chaetura vauxi"), kirjopreeriasirkun ("Calcarius ornatus"), viiksikerttulin ("Dendroica nigrescens"), kuusikerttulin ("Dendroica townsendi") ja marunamatkijan ("Oreoscoptes montanus"). Townsendin kunniaksi on nimetty liuskerastuli ("Myadestes townsendi"), viiksikerttuli, pensassiiseli ("Spermophilus townsendii"), townsendinmaaorava ("Tamias townsendii"), oregonintaskurotta ("Thomomys townsendii"), niittykontiainen ("Scapanus townsendii"), vancouverinruohomyyrä ("Microtus townsendii") ja valkohäntäjänis ("Lepus townsendii").


title: John Kirk Townsend

text: Townsend lahjoitti lintukokoelmansa Smithsonian-instituutille vuonna 1842. Hän oli Philadelphian luonnontieteellisen akatemian jäsen.


title: Myelooma

text: Plasmasolusyöpä eli myelooma on plasmasoluihin liittyvä syöpä. Plasmasoluja on veressä ja luuytimessä. Tämä syöpä ei yleensä muodosta yhtä yhtenäistä kasvainta. Myelooma voi levitä myös luustoon ja aiheuttaa luiden haurastumista ja murtumia. Sitä hoidetaan lääkkeillä. Talidomidia voidaan käyttää myelooman hoitoon. Suomessa myeloomaan sairastuu vuosittain 150-200 henkeä. Tyypillisesti potilaat ovat 50-70-vuotiaita.


title: Myelooma

text: Daratumumab (Darzalex) on vanhempien lääkkeiden lisänä antanut erittäin lupaavia tuloksia myelooman hoidossa.


title: NASAMS

text: NASAMS on yhdysvaltalais-norjalainen ilmatorjuntaohjusjärjestelmä. Nimi on lyhennelmä sanoista "Norwegian Advanced Surface-to-Air Missile System" eli "Norjalainen kehittynyt maasta-ilmaan ohjusjärjestelmä". Sen valmistaja on norjalainen Kongsberg. Järjestelmä tuli operatiiviseen käyttöön vuonna 1998.


title: NASAMS

text:
Ohjus perustuu useissa länsimaiden hävittäjälentokoneissa käytettyyn AIM-120 AMRAAM-ohjukseen. NASAMS on ensimmäinen länsimainen aktiivisella tutkalla varustettu maasta laukaistava ilmatorjuntaohjus.
AMRAAM-ohjus on maasta laukaistavaksi se on varsin kevyt – n. 150 kg – ohjus, kun sitä vertaa esim. BUK-M1-ohjukseen, joka painaa 690 kg. Siksi sen ampumaetäisyys jää pienemmäksi.
Ampumaetäisyyttä ei ole ilmoitettu, mutta on arvioitu, että ilman booster-raketteja se on 15–17 km.


title: NASAMS

text:
Yhdysvalloissa alettiin kehitettiin samankaltaista pinnasta laukaistavaan AMRAAM-ohjukseen perustuvaa SLAMRAAM-järjestelmää kun norjalaiset saivat omansa valmiiksi.
Yhdysvaltain merijalkaväen SLAMRAAM-järjestelmän nimi oli CLAWS (Complementary Low Altitude Weapons System).
SLAMRAAM oli suunniteltu täydentämään olkapäältä ammuttavien Stinger-ilmatorjuntaohjusten torjuntakykyä ja toimimaan VSHORAD ("Very Short Range Air Defence") -ympäristössä.
Järjestelmien pystyulottuvuus on noin 13 000 jalkaa (4 kilometriä).


title: NASAMS

text:
Myös Yhdysvaltain armeija aloitti vastaavan järjestelmän kehittämisen kaksi vuotta merijalkaväen jälkeen. Tämä oli tarkoitus asentaa HMMWV-maastoautoon ja tunnettiin myös nimellä HUMRAAM.
Myös merijalkaväki harkitsi tätä järjestelmää luovuttuaan omansa kehittämisestä.
Pääongelmana oli järjestelmän tulenjohdon integrointi ilmapuolustuksen tutkajärjestelmiin. Norjalaiset ratkaisivat tämän käyttämällä vanhan MIM-23 Hawk -järjestelmän tekniikkaa.
Yhdysvalloissa järjestelmän kehittäminen maksoi kolme miljardia dollaria ja se oli valmiina viisi vuotta ilman tilauksia ennen kuin se peruttiin 2011.


title: NASAMS

text: Vuonna 2015 Raytheon uutisoi kehittäneensä pidemmän kantaman ohjuksen nimeltä AMRAAM-ER, jonka kantama olisi yli 40 kilometriä lentokoneesta laukaistuna. Ohjusta on tarkoitus käyttää NASAMS-laukaisimissa.


title: NASAMS

text: Norjan kuninkaallisten ilmavoimien lisäksi järjestelmää ovat ostaneet Suomi, Espanja ja Alankomaat. Espanjan neljän NASAMS - laukaisualustan hankinta oli Norjan Espanjasta hankkiman laivan vastakauppa. Hollanti päätti hankkia alueilmatorjuntaan Patriot -järjestelmän PAC3 -päivityksellä vuonna 2005. Vuonna 2006 Hollanti päätti hankkia matalan kantaman ilmatorjuntaohjusjärjestelmäksi NASAMS -järjestelmän.


title: NASAMS

text:
NASAMS ei vuoteen 2009 mennessä ole ollut käytössä sotatoimissa eikä alueilmatorjuntakäytössä Norjaa lukuun ottamatta.
Norjassa järjestelmä korvasi 40 mm ilmatorjuntatykit ja RBS 70 -ohjukset vuonna 2000.
Norjalainen talouslehti "Økonomisk Rapport" uutisoi vuonna 2006, että NASAMS olisi valittu Valkoista taloa suojaavaksi ilmatorjuntajärjestelmäksi. Norjalainen valmistaja ei ole vahvistanut lehden väitettä, mutta myöntää tekevänsä yhteistyötä yhdysvaltalaisen Raytheon-yhtiön kanssa, jonka ohjukseen NASAMS perustuu.


title: NASAMS

text: Kongsbergin ja Raytheonin NASAMS II kilpaili EADSin SAMP/T:n (jonka ohjus on MBDA Aster 30) Suomen tilauksesta, jossa haettiin Suomelle uutta ilmatorjuntaohjusta korvaamaan venäläisiä BUK M1-ohjuksia. Nasams II valittiin ja kauppa julkistettiin 29. huhtikuuta 2009. Toimitukset alkavat noin vuonna 2011. NASAMS ohjuksen puolesta puhui mm. ohjuksen samankaltaisuus ilmavoimien AMRAAM-ohjusten kanssa ja se, että Norja saattaa olla hankkimassa miehistönkuljetusajoneuvoja. Tässä Patrian ajoneuvoja voidaan ehkä käyttää vastakaupoissa. NASAMS:in ulottuvuus sekä pysty- ja vaakasuunnassa on kuitenkin merkittävästi pienempi kuin käytöstä poistettavalla BUK M1 -järjestelmällä.


title: NASAMS

text: Ohjuslavettien ja niiden huoltokaluston lavetteina tullaan käyttämään Sisun valmistamia maastokuorma-autoja.


title: Mike Rawson

text: Michael Arthur ”Mike” Rawson (26. toukokuuta 1933 Birmingham – 26. lokakuuta 2000) oli brittiläinen keskimatkojen juoksija.


title: Mike Rawson

text: Rawson voitti Tukholman EM-kilpailuissa 1958 kultaa 800 metrin juoksussa ajalla 1.47,8. Aiemmin samana vuonna hän sijoittui Kansainyhteisön kisojen 880 jaardilla pronssille edellään Australian Herb Elliott ja maanmiehensä Brian Hewson.


title: Virtual On: Cyber Troopers

text: Virtual On: Cyber Troopers (myös Virtual On: Operation Moongate) on Segan alun perin vuonna 1995 Sega Model 2 -kolikkopelilaitteistolle julkaisema ja Sega AM3-ryhmän kehittämä 3D-taistelupeli. Pelissä ohjataan yhtä kahdeksasta erilaisesta virtuaalisesta robotista, joiden eri aseilla yritetään voittaa tietokoneen tai toisen ihmispelaajan ohjaama robotti kaksintaistelussa erilaisilla areenoilla.


title: Virtual On: Cyber Troopers

text: Virtual Onin erikoisuus on kaksi joystick-mallista peliohjainta, joiden eri yhdistelmillä ohjataan robotin liikkeitä, kuten kääntymistä ja hyppimistä, ja joiden liipasimilla käytetään aseita.


title: Virtual On: Cyber Troopers

text: Pelistä julkaistiin käännös Sega Saturnille vuonna 1996. Käännöstä pidettiin ilmestyessään uskollisena kolikkopelille, mutta peliä kritisoitiin liian yksinkertaisena kotikonsoleille. Virtual Onia varten julkaistiin myös kolikkopelin kaltainen kahden joystickin ohjain, mutta peliä pystyi pelaamaan tavallisellakin ohjaimella. Myöhemmin Amerikassa julkaistiin Virtual On: NetLink Edition, jossa oli mahdollista pelata Internetissä Saturnin NetLink-modeemin avulla. Myös Windows 95-käännös julkaistiin vuonna 1997.


title: Fiksumpi kuin koululainen

text: Fiksumpi kuin koululainen oli yhdysvaltalaisen "Are You Smarter Than a 5th Grader?" -tietokilpailuohjelman suomalainen versio, jota juonsi Nicke Lignell. Ohjelmassa kilpailijan oli vastattava peruskoulun ala-asteen oppimäärään kuuluviin kysymyksiin.


title: Fiksumpi kuin koululainen

text: Ohjelma voitti vuoden 2008 parhaan game show’n palkinnot Kultainen TV -ja Venla-gaaloissa.


title: Fiksumpi kuin koululainen

text: Kilpailijan on vastattava yhteentoista peruskoulun ala-asteen oppimäärään kuuluvaan kysymykseen, jotka liittyvät esimerkiksi matematiikkaan, äidinkieleen, historiaan ja englantiin. Kilpailija valitsee apurikseen yhden viidestä 12–13-vuotiaasta koululaisesta, jotka ovat mukana kilpailussa. Kilpailijalla on kolme apukeinoa: "kopiointi", jossa kilpailija vastaa apurin vastauksella, "lunttaus", jossa kilpailija katsoo apurin vastauksen, mutta saa päättää lopullisen vastauksen itse, sekä "pelastus", mikäli kilpailija vastaa väärin apurin vastatessa oikein. Jos kilpailija vastaa kuudenteen kysymykseen oikein, hän saa pitää vähintään 3 000 euroa. Päävoitto kilpailussa on 20 000 euroa. Jos kilpailija ei voita pääpottia, hänen on katsottava kameraan ja sanottava: "En ole fiksumpi kuin koululainen." Jos hän voittaa pääpotin, hän saa sanoa: "Olen fiksumpi kuin koululainen."


title: Fiksumpi kuin koululainen

text: Kouluapuriluokkia on kaksi, jotka vaihtelevat jaksoittain. Kilpailija valitsee kahden kysymyksen ajaksi yhden kouluapurin.


title: Siegfried Valentin

text: Siegfried Valentin (s. 23. helmikuuta 1936 Wallwitz, Guben) on entinen itäsaksalainen keskimatkojen juoksija.


title: Siegfried Valentin

text: Valentin juoksi Potsdamissa 28. toukokuuta 1959 mailin juoksun Euroopan ennätyksen 3.56,5. Samassa kaupungissa 19. heinäkuuta 1960 hän teki 1 000 metrin juoksun maailmanennätyksen 2.16,7, jonka alitti vasta Peter Snell neljä vuotta myöhemmin.


title: Siegfried Valentin

text: Siegfried Valentin oli 173 cm pitkä ja painoi huippuvuosinaan 63 kiloa.


title: Aberdaren kansallispuisto

text: Aberdare on kansallispuisto Keniassa, noin 180 kilometriä Nairobista pohjoiseen. Puisto on perustettu 1950. Sen pinta-ala on 766,19 neliökilometriä, joka kattaa Aberdarevuoriston ylemmät osat. Puiston alimmatkin osat ovat yli 2 000 metriä merenpinnan yläpuolella, korkein huippu ulottuu 3 999 metriin. Niinpä puistoon kuuluu erilaisia metsätyyppejä sademetsistä vuoristonummiin ja bambutiheikköihin. Maisemina on korkeita huippuja, niiden välissä jyrkkäreunaisia V-laaksoja, vuoristopuroja ja vesiputouksia.


title: Aberdaren kansallispuisto

text: Aberdaressa voi nähdä afrikannorsuja, virtahepoja, leijonia, leopardeja, täplähyeenoita, paviaaneja ja gueretsa-apinoita. Lintuja tavataan yli 250 lajia.


title: Martinpäivä

text: Martinpäivää vietetään 10. tai 11. marraskuuta pyhimys Pyhän Martin kunniaksi. Protestanttisessa ja erityisesti luterilaisessa maailmassa Martinpäivän vietto yhdistyy uskonpuhdistaja Martti Lutherin kunnioittamiseen.


title: Martinpäivä

text: Martti Luther syntyi 10. marraskuuta ja seuraavana päivänä 11. marraskuuta hänet kastettiin Pyhän Martin mukaan. Tämän vuoksi myös suomalaisessa kalenterissa Martin nimipäivä on nykyisin 10. marraskuuta eli päivää aikaisemmin kuin katolisessa kirkossa vietetään Pyhän Martin muistopäivää.


title: Martinpäivä

text: Martinpäivä on vuosisatoja vanha eurooppalainen kristillinen juhla, jota eri maissa on vietetty eri tavoin. Suomessa juhla on jäänyt vuosien varrella unohduksiin, mutta perinteisesti suomalaisten kansallisessa kulttuurissa se on yhdistynyt kekrin viettoon. Pyhän Martin sanotaan tuovan talven ja roudan. Suomessa juhlaa viettävät erityisesti seurakunnat paikallistasolla sekä Teologian Ylioppilaiden Tiedekuntayhdistys, jolle Martinpäivä on yksi sen suurimmista juhlista, erityisesti Martti Lutherin takia.


title: Martinpäivä

text: Pyhä Martti eli Martinus Toursilainen (316-397) oli erittäin tärkeä pyhimys keskiajan Euroopassa. Kerrotaan, että hän oli Unkarissa syntynyt roomalaisen armeijan sotilas, joka tapasi Amiensin kaupungin edustalla kovaonnisen kerjäläisen. Hänellä ei ollut rahaa tai ruokaa, joten hän halkaisi miekallaan viittansa kahtia ja antoi toisen puoliskon palelevan kerjäläisen lämmikkeeksi. Seuraavan yönä Pyhä Martti näki näyn, joka paljasti kerjäläisen olleen Jeesus Kristus. Tämän jälkeen hän otti kasteen, erosi armeijasta ja alkoi lähetystyöntekijänä evankelioida. Hänestä tuli Toursin piispa vuonna 371, ja hän kuoli tässä kaupungissa 8. marraskuuta 397. Pyhä Martti haudattiin 11. marraskuuta, jota alettiin viettää hänen muistopäivänään.


title: Martinpäivä

text: Martinpäivänä alkoi talonpojilla uusi tilivuosi, ja silloin solmittiin maista uudet vuokrasopimukset sekä maksettiin palvelusväen palkat. Tästä syystä se yhdistyi kekriin eli sadonkorjun juhlaan, joka myös liittyi palkollisten palkkojen järjestelyyn. Martinpäivään kuuluvat lyhtykulkue ja/tai Martinpäivän tulet eli esimerkiksi kokot, hanhen syönti ja eri leivonnaiset kuten Martinpäivän sarvet, piippusuiset pullaukot ja rinkilät. Lisäksi on esitetty myös näytelmiä, jotka kuvaavat Pyhän Martin hyvää tekoa kerjäläiselle. Lyhtykulkueessa taas ratsastavan Pyhän Martin perässä kulkevat kerjäläinen ja Martti Luther sekä näiden jälkeen lapset. 1800-luvulta alkaen Martinpäivä on ollut erityisesti lasten juhla. Näitä eri leivonnaisia ja leipää taas jaetaan lähimmäisilleen.


title: Martinpäivä

text: Martinpäivällä on monien muiden pyhimysjuhlien tapaan pakanallinen pohja. Martinpäivän taustalla on alun perin germaaninen sadonkorjuujuhla, johon liittyi runsas syöminen oluineen, makkaroineen, juureksineen, hedelmineen, hanhineen ja leivoksineen. Hanhi oli keskiajalla yksi suosituimpia kotieläimiä ja erityisesti juuri germaanialueilla sekä koko Keski-Euroopassa. Martinpäivänä teurastettiin kotieläimet, jotka eivät muuten olisi selvinneet yli talven, ja näihin eläimiin kuului hanhi, joten näistä syistä johtuen hanhi muodostui juhlan pääruoaksi.


title: Martinpäivä

text: Martinpäivän teemoihin kuuluvat lähimmäisenrakkaus ja lähimmäistensä auttaminen. Saksassa ja Pohjoismaissa kyseessä on myös valon juhla keskellä alkavaa talven pimeyttä.


title: Aberdare

text: Aberdare voi tarkoittaa seuraavia:


title: ISimangaliso Wetland Park

text: iSimangaliso Wetland Park on Etelä-Afrikan kolmanneksi suurin luonnonsuojelualue. Se sijaitsee Intian valtameren rannalla noin 280 km Durbanin pohjoispuolella. Ennen vuotta 2007 puisto tunnettiin nimellä St. Lucian suomaa.


title: ISimangaliso Wetland Park

text: Kosteikkoalue muodostuu vuoroveden huuhtelemasta rannikosta, ja siinä voidaan erottaa viisi ekosysteemiä:Puistoalueella elää ja pesii harvinaisia kilpikonnia, sen merialueilla nähdään valaita, ja rantavesissä tavataan 521 lintulajia. Puisto on Unescon maailmanperintökohde.


title: Martinniemen koulu

text: Martinniemen koulu on peruskoulu Martinniemessä Oulussa. Koulussa toimii luokka-asteet 1–6. Kouluun kuuluu lisäksi erillinen kyläkoulu Parkumäessä. Parkumäen yksikössä on lukuvuonna 2014–2015 ykkös- ja kakkosluokkalaisten yhdysluokka.


title: Eugênio de Araújo Sales

text: Eugênio de Araújo Sales (8. marraskuuta 1920 – 9. heinäkuuta 2012) oli brasilialainen pappi. Hänestä tehtiin 28. huhtikuuta 1969 yksi katolisen kirkon kardinaaleista. Hän toimi São Salvador da Bahian (1968–1971) ja São Sebastião do Rio de Janeiron (1971–2001) arkkipiispana.


title: Eugênio de Araújo Sales

text: Araújo Sales vihittiin papiksi 21. marraskuuta 1943 ja piispaksi 15. elokuuta 1954. Hän osallistui vuoden 1978 kahteen konklaaviin.


title: John Kotter

text: John Paul Kotter (s. 1947) on yhdysvaltalainen muutosjohtamisen asiantuntija. Hän opettaa Harvard Business Schoolissa. Hän on kirjoittanut aiheesta 17 teosta ja hänen artikkelinsa Harvard Business Review'ssa ovat varsin luettuja.


title: John Kotter

text: Kotter on esittänyt teoksessaan "Leading Change" kahdeksankohtaisen ohjelman, jonka avulla muutosten tulisi yrityksessä tapahtua:


title: Eusébio Oscar Scheid

text: Eusébio Oscar Scheid (s. 8. joulukuuta 1932) on brasilialainen kirkonmies. Hän sai katolisen vihkimyksensä papiksi 3. heinäkuuta 1960 ja piispaksi 1. toukokuuta 1981. Hän toimi São José dos Camposin piispana (1981–1991) ja Florianópolisin arkkipiispana (1991–2001) ennen nimittämistään São Sebastião do Rio de Janeiron arkkipiispaksi heinäkuussa 2001. Lokakuussa 2001 hänestä tuli myös Brasilian (itäiset riitukset) piispa. Scheid vetäytyi São Sebastião do Rio de Janeiron arkkipiispan tehtävistä helmikuussa 2009 ja Brasilian (itäiset riitukset) tehtävistä heinäkuussa 2010.


title: Eusébio Oscar Scheid

text: Scheidistä tuli kardinaali 21. lokakuuta 2003, ja hän osallistui vuoden 2005 konklaaviin. Hän kuuluu dehoniaanien sääntökuntaan.


title: Boarnin taistelu

text: Boarnin taistelu (hollanniksi: Slag aan de Boorne, friisiksi: Slach oan de Boarn) oli 700-luvulla käyty taistelu Boarn-joen suulla frankkien ja friisien välillä 734.


title: Boarnin taistelu

text: Vuonna 734 frankkien armeija hyökkäsi major domus Kaarle Martelin johdolla Friisinmaahan osana pidempiä taisteluita friisejä vastaan. Joukot marssivat pitkin Boarn-jokea sen suistoon asti. Friisit hyökkäsivät heidän kimppuunsa veneillä kuninkaansa Poppon johdolla pyrkien yllättämään heidät. Siitä huolimatta friisit lyötiin ja heidän kuninkaansa surmattiin. Frankit saivat haltuunsa friisien maat Lauwers-joesta länteen ja friiseistä tuli frankkien vasalleja lukuun ottamatta heimoja, jotka elivät Itä-Friisinmaassa nykyisessä Saksassa.


title: Phu quocinkoira

text: Phu quocinkoira ("Chó Phú Quốc") on vietnamilainen koirarotu.


title: Phu quocinkoira

text: Phú Quốcin saaren vanhojen ihmisten mukaan koiralla oli perinteisesti neljä pääväriä: laikullinen, musta, keltainen ja raidallinen; joka tapauksessa nyt väreistä on tullut vaihtelevampia. Aikuinen koira painaa n. 20-25 kg, sillä on pieni pää, pitkä niska, melko pitkä kuono ja ohuet, pitkät korvat. Raajat ovat suorat ja käpälissä on "räpylät", minkä ansiosta phu quocinkoira pystyy uimaan ja juoksemaan erittäin hyvin.


title: Phu quocinkoira

text: Aidon phu quocinkoiran tärkeä tuntomerkki on sen selässä kasvava harjanne eli "ridge", joka kasvaa lyhyen, ohuen karvapeitteen seassa. Koiran kohdatessa kilpailijoita tai jahdatessa saalista ridge nousee pystyyn saaden koiran näyttämään rohkealta ja vahvalta. Nykyisin on melko vaikeaa löytää alkuperäisiä phu quocinkoiria, koska ne ovat risteytyneet muiden rotujen kanssa.


title: Phu quocinkoira

text: Joidenkin koira-asiantuntijoiden mukaan phu quocinkoira on paljon muita koiria älykkäämpi. Se on kuuluisa metsästyskoirana ja talonvahtina, ystävyydestään ja uskollisuudestaan omistajaansa kohtaan sekä pelottomuudestaan kilpailijoitaan kohtaan. Se on erittäin hyvä uimaan ja juoksemaan ja pystyy hyppäämään korkeiden aitojen yli.


title: Phu quocinkoira

text: Phu quocinkoira on kotoisin Phú Quốcin saarelta Etelä-Vietnamin Kiên Giang-maakunnasta. Vuong Trung Son -yhtiön johtajan Le Hoang Tamin mukaan se on yksi maailman kolmesta harvinaisimmasta ridge-selkäisestä koirarodusta, thai ridgebackin ja afrikkalaisen rhodesiankoiran lisäksi.


title: Phu quocinkoira

text: Jokin aika sitten phu quocinkoira lisättiin Larousse Dictionaryyn ja se on myös esiintynyt kansainvälisillä koirasivustoilla ja herättänyt huomiota länsimaissa. Viime aikoina yhä vain enemmän turisteja on vieraillut Phú Quốcin saarella etsimässä koiria ja tukemassa saaren neljää jalostusleiriä, joissa nykyisin kasvatetaan n. 600 koiraa.


title: Jarno Ihme

text: Jarno Ihme (s. 28. maaliskuuta 1985 Oulu) on suomalainen salibandymaalivahti. Hän edustaa IK Sirius IBK, joka pelaa Ruotsin salibandyn Superliigassa. Hän oli Suomen kultaa voittaneessa maajoukkueessa vuoden 2016 salibandyn MM-kisoissa Riiassa kakkosmaalivahtina.


title: Jarno Ihme

text: Ihme on oululaisseura Merikoski SBT:n kasvatti. Hän edusti seuraa vuodesta 1998 vuoteen 2003, jolloin hän siirtyi Salibandyliigassa pelanneeseen Oulun Luistinseuraan (OLS). Kesällä 2006, kolmen OLSissa pelatun liigakauden jälkeen, Ihme teki sopimuksen Seinäjoen Peliveljien (SPV) kanssa. Kaksi vuotta myöhemmin, keväällä 2008, hän pelasi SPV:n maalilla Salibandyliigan pronssiottelussa, jonka voitti Tapanilan Erä maalein 6–2.


title: Jarno Ihme

text: Ihme sai ensimmäisen SM-mitalinsa keväällä 2009, kun SPV voitti Salibandyliigan pronssiottelussa Joensuun Josban maalein 6–1. Hän oli voittamassa SM-pronssia myös vuonna 2010 ja SM-hopeaa vuonna 2011. SPV voitti vuonna 2011 myös salibandyn Suomen Cupin. Vuonna 2012 Ihme oli voittamassa SPV:ssä seuran historian ensimmäistä salibandyn Suomen mestaruutta. SPV voitti loppuottelusarjassa SSV:n otteluvoitoin 3–2. SPV uusi mestaruutensa vuonna 2013, jolloin se voitti SSV:n suoraan kolmessa ottelussa.


title: Jarno Ihme

text: 5. joulukuuta 2003, jolloin hänen edustamansa OLS kohtasi Jyväskylän Happeen, Ihmeestä tuli ensimmäinen maalivahti, jonka nimiin on Salibandyliigassa merkattu maali.


title: Jarno Ihme

text: Ihmeen nykyinen pelinumero on 28. Oulun vuosinaan hän pelasi numerolla 22.


title: Jarno Ihme

text: Marraskuussa 2003 Ihme oli voittamassa alle 19-vuotiaiden salibandyn maailmanmestaruutta, kun Suomi voitti Tšekissä pelatun turnauksen loppuottelussa Ruotsin maalein 6–2. Ihme valittiin turnauksen parhaaksi maalivahdiksi. Hän on pelannut myös yli 20 A-maajoukkueottelua. Ihme oli mukana vuoden 2016 MM-kilpailuissa Riiassa, jossa torjui Suomen rangaistuslaukauskilpailussa voittoon finaalissa Ruotsia vastaan.


title: Cheirolasia

text: Cheirolasia on lehtisarvisiin kuuluva kovakuoriaissuku.


title: Dicronorhina

text: Dicronorhina tai Dicranorrhina on lehtisarvisiin kuuluva kovakuoriaissuku.


title: Harvard Business School

text: Harvard Business School (HBS) () yhdysvaltalaiseen Harvardin yliopistoon kuuluva jatko-opintoja antava oppilaitos ja alallaan maailman maineikkaimpia.


title: Harvard Business School

text: Vuonna 1908 perustettu Harvard Business School (HBS) aloitti 59 opiskelijalla. Naiset pääsivät opiskelemaan tavanomaista kaksivuotista Master in Business Administration -tutkintoa vasta vuosikurssille 1965. HBS:n dekaani on Jay O. Light vuodesta 2006.


title: Harvard Business School

text: Oppilaitos omistaa kustannusyhtiön "Harvard Business School Publishing", joka julkaisee muun ohessa maineikasta lehteä "Harvard Business Review".


title: Maailmannapa

text: Maailmannapa eli maailman napa on monissa uskomuksissa maailman keskipiste. Vanhalla ajalla se oli laajalti tunnettu symboli, joka tarkoitti kosmoksen syntymäpaikkaa eli paikkaa, jossa maailman luominen alkoi. Usein maailmannapa sijaitsee jossain oman kulttuuripiirin keskeisellä alueella. Maailmannapa on nykyisin myös vertauskuvallinen käsite; sillä voidaan tarkoittaa ylipäätään tärkeitä paikkoja, tai myös itsekeskeisiä ihmisiä.


title: Maailmannapa

text: Usein myyttiseen maailmannapaan sijoittuu kuvitteellinen maailmanpylväs, joka paitsi pitää taivaan ja maan erillään, myös toimii näiden välisen liikkeen akselina. Maailmannapaan saattoi myös kuulua maailmanvuori.


title: Maailmannapa

text: Maailmannavaksi uskottu paikka on usein merkitty kivellä, jollaisia kreikkalaiseen perinteeseen pohjautuen kutsutaan nimellä omfalos. Tunnetuin oli antiikin Kreikan Delfoissa ollut Omfalos-kivi. Moniin omfalos-kiviin on piirretty verkkomainen suonisto, jonka merkitys on epäselvä.


title: Maailmannapa

text: On säilynyt merkkejä käsityksistä, joiden mukaan maailmanpylväs olisi sijoitettu äärimmäiseen pohjoiseen. Napaseudun kulttuureissa maailmanpylväs saattoi sijaita esimerkiksi pohjoisnavalla, jonka yläpuolinen tähtitaivas tunnetaan suomensukuisessa kansanrunostossa taivaannapana. Vuorokausien, kuukausien ja vuosien kiertoa tarkkailtiin tähtitaivaan liikkeistä ja tähdet ovat aina ilmentäneet ihmisille kosmisten mittasuhteiden käsittämättömyyttä.


title: Maailmannapa

text: Maailmannapoja kuitenkin sijoitettiin myös lähiseuduille, ja joistain näistä navoista on jäänyt merkkejä paikannimistöön. Esimerkiksi Sääksmäellä maailmannapa sijoitettiin paikalliseen Ritvalaan. Myös muita kuin selvästi maailmankaikkeuden "napoja", esimerkiksi kivennapoja ja napakiviä, sijoitettiin jonnekin lähelle.


title: Christopher Glenn

text: Christopher Glenn (23. maaliskuuta 1938 New York, New York – 17. lokakuuta 2006 Norwalk, Connecticut) oli yhdysvaltalainen radio- ja televisiotoimittaja.


title: Christopher Glenn

text: Uransa radiossa Glenn aloitti 1960 Yhdysvaltain puolustusvoimien radioverkossa. Vuonna 1971 hän siirtyi CBS:lle aluksi tuottajaksi ja seuraavana vuonna hänestä tuli reportteri. Vuodesta 1976 hän toimi kirjeenvaihtajana ja 1999 hänestä tuli "CBS World News Roundupin" isäntä. Televisioon Glenn teki "In the News" -ohjelmaa, josta hänet palkittiin Emmyllä.


title: Christopher Glenn

text: Christopher Glenn nimettiin Radio Hall of Fameen vuonna 2006.


title: China Film Group

text: China Film Group Corporation, lyh. CFGC on kiinalainen valtiollinen elokuva-alan yritys, joka tuottaa ja jakelee elokuvia. Se on ainoa ulkomaalaisten elokuvien tuoja Kiinaan ja merkittävä kiinalaisten elokuvien viejä.


title: China Film Group

text: China Film Group Corporationin tytäryhtiöllä on Kiinan hallinon myöntämä monopoli elokuvien tuontiin.


title: China Film Group

text: China Film Group tuottaa vuosittain yli 30 kokopitkää elokuvaa, 400 TV-näytelmää ja 100 televisioelokuvaa.


title: Elokuva Kiinassa

text: Kiinalainen ja kiinankielinen elokuva voidaan jakaa historiallisin perustein kolmeen pääosaan: Hongkong, Mannerkiina ja Taiwan. Vuodesta 1949 lähtien viime aikoihin saakka manner-Kiinan elokuvateollisuus on ollut Kiinan kommunistisen puolueen valvonnassa ja hallinnassa. Edelleen joitain poliittisesti painottuneita elokuvia saatetaan sensuroida tai kieltää kokonaan. Valtaosa manner-Kiinan elokuvista on tehty mandariinikiinaksi. Hongkongissa valtakieli on kantoninkiina. Elokuvien tuonti Kiinaan on valtiollisen China Film Groupin tytäryhtiön China Film Import & Export Corporationin monopoli. Elokuvien vienti ja kaupallinen levittäminen ulkomaille on verrattain vapaata, myös Kiinassa kiellettyjen.


title: Elokuva Kiinassa

text: Ensimmäisen kerran elokuva esitettiin Kiinassa 11. elokuuta 1896 Shanghaissa osana varieteenäytöstä. Ensimmäinen kiinalainen "elokuva" on Beijingin oopperan "Battle of Dingjunshanin" filmatisointi marraskuussa 1905, mutta varsinainen elokuvateolliisuus alkoi muotoutua vasta yli 10 vuotta myöhemmin.


title: Elokuva Kiinassa

text: Kaupallisilla mittareilla arvioituna Kiinan elokuvateollisuus ja elokuvateatterien tarjonta on laajentunut voimakkaasti erityisesti 2000-luvulla. Kiinasta on muodostunut 2010-luvulla maailman toiseksi suurin elokuvateollisuuden markkina, ja elokuvaesitysten kappalemäärällä mitattuna maailman suurin markkina. Kun vielä vuonna 2004 kiinalaisten elokuvateatterien lipunmyynnin kokonaisarvo oli noin 1,5 miljardia juania, kohoasi lipunmyynti Manner-Kiinassa vuonna 2010 jo 10,17 miljardiin sekä 2018 jo 60,98 miljardiin juaniin (8,87 mrd. USD). Kymmenestä Kiinan elokuvateatterien vuoden 2018 suosituimmasta elokuvasta neljä oli tuotettu Hollywoodissa ja loput olivat kiinalaisia. Kolme eniten myynyttä elokuvaa, joista kunkin lipunmyyntitulot ylittivät 3 miljardia juania, oli kaikki tuotettu Manner-Kiinassa.


title: The Warlords

text: The Warlords hongkongilais-kiinalainen sotaelokuva vuodelta 2007. Elokuvan ohjasi Peter Chan ja käsikirjoituksesta vastasivat Xu Lan, Chun Tin-Nam, Aubery Lam, Huang Jian Xin, Jojo Hui, He Jiping, Guo Jun Li ja James Yuen. Pääosissa esiintyivät Jet Li, Andy Lau ja Takeshi Kaneshiro. Elokuva sijoittuu 1860-luvun Taiping-kapinaan.


title: Ruutukoruahven

text: Ruutukoruahven ("Julidochromis marlieri") on värikäs kirjoahvenlaji, joka elää endeemisenä afrikkalaisessa Tanganjikajärvessä. Sitä voidaan myös pitää akvaariokalana.


title: Ruutukoruahven

text: Ruutukoruahvenkoiras voi kasvaa noin 13 cm pitkäksi ja naaras vielä hieman pidemmäksi, noin 14 cm pituuteen. Ruutukoruahvenen suomupeite on valkoisen ja tummanpunaisen ruudukas. Evät ovat läpikuultavat ja niissä on valkoisia täpliä. Rintaevien läheisyydessä on pieni keltainen alue.


title: Ruutukoruahven

text: Yleensä ruutukoruahvenet ovat varsin rauhallisia kaloja. Kutuaikaan erityisesti johtava koiras muuttuu aggressiivisemmaksi ja vartioi omaa reviiriään tarkasti. Naaras laskee mätinsä esimerkiksi luolaan. Toisin kuin useat muut kirjoahvenlajit, ruutukoruahvennaaraat eivät haudo mätiään suussaan. Luonnossa ruutukoruahvenet uivat avovedessä, mutta eivät kuitenkaan kovin kaukana kivikkopohjasta.


title: Ruutukoruahven

text: Ruutukoruahvenet viihtyvät parhaiten vedessä, jonka lämpötila on 22–25 °C ja pH 7,5–9,0. Ravintonaan laji käyttää vedessä eläviä etanoita, pieniä äyriäisiä ja myös kasviravintoa.


title: Teemu Honkanen

text: Teemu Honkanen (s. 13. marraskuuta 1972) on suomalainen kapellimestari ja kuoronjohtaja. Hän on toiminut kamarikuoro Key Ensemblen taiteellisena johtajana vuodesta 2009.


title: Teemu Honkanen

text: Honkanen opiskeli Sibelius-Akatemian kapellimestariluokalla vuosina 1994–99 opettajinaan Atso Almila, Eri Klas, Jorma Panula ja Leif Segerstam. Orkesterinjohdon A-tutkinnon hän suoritti vuonna 1999 ja seuraavana vuonna Matti Hyökin johdolla myös kuoronjohdon A-tutkinnon. Lisäksi hänellä on diplomitutkinto sellonsoitossa.


title: Teemu Honkanen

text: Honkanen on johtanut useimpia maamme ammattiorkestereita kuten Helsinki Filharmoniaa, Sinfonia Lahtea, Tampere Filharmoniaa, Oulu Sinfoniaa sekä Turun filharmonista orkesteria. Skandinaviassa Honkanen on vieraillut mm. Tukholman Filharmonikoiden, Norrköpingin Sinfoniaorkesterin ja Oslo Sinfoniettan johtajana.


title: Teemu Honkanen

text: Kuoronjohtajana Teemu Honkanen on toiminut Key Ensemblen Key Ensemblen lisäksi Ruotsissa Stockholms Barockkörin (2004–2006) ja St. Matteus Körin (2004–2005) sekä Suomessa mieskuoro Laulun Ystävien (LY) taiteellisena johtajana (2008–2011).


title: Teemu Honkanen

text: Kesällä 2002 Teemu Honkanen saavutti ensimmäisen palkinnon KuoroEspoo-festivaalilla järjestetyssä kansallisessa kuoronjohtajakilpailussa.


title: Teemu Honkanen

text: Vuosina 1999–2001 Teemu Honkanen toimi Pyhätunturin Kuru soi! –festivaalin (LuostoClassic-festivaalin edeltäjä) taiteellisena johtajana. Hän toimi myös kapellimestarina Seinäjoen Tangomarkkinoilla vuosina 2002–2006.


title: Teemu Honkanen

text: Vuonna 2013 Honkanen johdatti Key Ensemblen voittoon Suomen Yleisradion edustajana Luxemburgissa järjestetyssä EBU:n Let the Peoples Sing –kuoro-kilpailussa ensimmäisenä suomalaiskuorona 2000-luvulla. Lisäksi Honkanen on voittanut Key Ensemblen johtajana mm. Vuoden kuorolevy –palkinnon vuosina 2011, 2014 ja 2015 sekä kahdesti amerikkalaisen Contemporary A Cappella Recording Awardin parhaasta klassisesta albumista vuosina 2012 ja 2014.


title: Teemu Honkanen

text: Teemu Honkanen on levyttänyt Fuga- ja Alba-levymerkeille kamarikuoro Key Ensemblen johtajana runsaasti kuoromusiikkia ja tehnyt lukuisia ensilevytyksiä.


title: Rodolfo Quezada Toruño

text: Rodolfo Quezada Toruño (8. maaliskuuta 1932 Guatemala – 4. kesäkuuta 2012 Guatemala) oli guatemalalainen roomalaiskatolinen arkkipiispa ja yksi kirkon kardinaaleista. Hänet vihki papiksi Guatemalan arkkihiippakuntaan Mariano Rossell y Arellano 21. syyskuuta 1956. Hänet nimitettiin Zacapan hiippakunnan vihkipiispaksi ja Gadiaufalan titulaaripiispaksi 5. huhtikuuta 1972, ja piispaksi vihkiminen seurasi 13. toukokuuta. Pääkonsekraattorina toimi Girolamo Prigione, jota avustivat Costantino Cristiano Luna Pianegonda ja José Ramiro Pellecer Samayoa.


title: Rodolfo Quezada Toruño

text: 11. syyskuuta 1975 Quezada Toruño sai nimityksen Zacapan koadjuuttoripiispaksi, ja 16. helmikuuta 1980 hänestä tuli sen piispa. 24. kesäkuuta 1986 hänet nimitettiin muodostetun Zacapa y Santo Cristo de Esquipulasin hiippakunnan piispaksi ja 19. kesäkuuta 2001 Guatemalan arkkipiispaksi. Hänet valittiin kardinaaliksi 21. lokakuuta 2003, jolloin hänet nimitettiin San Saturninon kardinaalipapiksi. Hän osallistui vuoden 2005 konklaaviin ja toimi arkkipiispan tehtävissä, kunnes jäi eläkkeelle 2. lokakuuta 2010.


title: Henri Schwery

text: Henri Schwery (s. 14. kesäkuuta 1932) on sveitsiläinen kirkonmies. Hän sai katolisen vihkimyksensä papiksi 7. heinäkuuta 1957 ja piispaksi 17. syyskuuta 1977. Hän toimi Sionin piispana maassaan vuosina 1977–1995. Hänestä tuli kardinaali 28. kesäkuuta 1991, ja siten hän osallistui vuonna 2005 uuden paavin valinneeseen konklaaviin.


title: Sion

text: Sion () on Sveitsin kaupunki. Se sijaitsee Valais’n kantonissa maan lounaisosassa, Rhônen laakson pohjalla. Sion on väkiluvultaan kantonin suurin kaupunki ja sen pääkaupunki. Sion on myös ranskankielisen Sionin hallintoalueen keskuspaikka. Kaupungissa on noin 35 000 asukasta.


title: Sion

text: Sionilla on pitkä historia. Siellä sijaitsevat muiden muassa Valèren basilika (Basilique de Valère) ja Tourbillonin linna (Château de Tourbillon).


title: Sion

text: Salinsin kunta liitettiin Sioniin vuoden 2013 alussa.


title: Sion

text: Jalkapalloseura FC Sion pelaa maan ylimmällä sarjatasolla. Seuran kotistadion on Stade de Tourbillon.


title: Sion

text: Kaupunki on hakenut vuosien 1976, 2002 ja 2006 talviolympialaisia tuloksetta. Kaupunki harkitsi myös vuoden 2026 kilpailujen hakemista, mutta suunnitelma kaatui kansanäänestykessä kesällä 2018.


title: Sion

text: Sionin läpi kulkee Rhônen laaksoa seuraileva moottoritie A9 (Eurooppatie E62) ja SBB:n rautatie Geneve–Brig. Kaupungissa sijaitsee lentoasema, joka on aiemmin ollut myös Sveitsin ilmavoimien tukikohta.


title: Don Dunphy

text: Don Dunphy (5. heinäkuuta 1908 New York, New York – 22. heinäkuuta 1998) oli yhdysvaltalainen nyrkkeilyyn erikoistunut urheiluselostaja.


title: Don Dunphy

text: Uransa alkuvaiheessa Dunphy selosti eri urheilulajeja, kuten baseballia, koripalloa ja yleisurheilua, mutta keskittyi myöhemmin nyrkkeilyyn ja hänestä tulikin eräs ensimmäisistä yhteen lajiin erikoistuneista urheiluselostajista. Kaikkiaan uransa aikana Dunphy ehti selostaa yli 2 000 ottelua, joista mestaruusotteluita oli 200. Otteluiden joukossa olivat muun muassa kaikki kolme Joe Frazierin ja Muhammed Alin kohtaamista.


title: Don Dunphy

text: Don Dunphy nimettiin American Sportscasters Hall of Fameen vuonna 1984 ja Radio Hall of Fameen vuonna 1988.


title: Samurai Warriors

text: Samurai Warriors () on Koein suosittu taistelustrategiapeli, joka on pelisarjan ensimmäinen osa. Saman yhtiön kuuluisampi pelisarja Dynasty Warriors on samankaltainen kun Samurai Warriors, mutta sijoittuu eri aikakaudelle. Samurai Warriors sijoituu Japaniin, Dynasty Warriors sijoittuu taas Kiinaan.


title: Samurai Warriors

text: Peli on julkaistu PlayStation 2:lle ja Xboxille vuonna 2004. Peli on tehty englannin ja japanin kielelle.


title: Samurai Warriors

text: "Samurai Warriors: Xtreme Legends" on lisälevy "Samurai Warriorsille". Lisälevy julkaistiin Euroopassa 25. helmikuuta 2005 PlayStation 2:lle. "Xtreme Legends" tuo peliin neljä uutta pelattavaa hahmoa (Imagawa Yoshimoto, Hashiba Hideyoshi, Honda Tadakatsu ja Inahime) sekä uuden tehtävän ja tason. Mukana tulee myös muun muassa uusia aseita.


title: Uwe Dotzauer

text: Uwe Dotzauer (s. 19. helmikuuta 1959 Klingenthal) on entinen saksalainen yhdistetyn hiihtäjä, joka aktiiviurallaan edusti Saksan demokraattista tasavaltaa.


title: Uwe Dotzauer

text: Dotzauer saavutti pronssia junioreiden MM-kilpailuissa 1977 ja 1978. Lake Placidin olympialaisissa 1980 hän sijoittui viidenneksi. Samana talvena hän voitti Holmenkollenin kisojen yhdistetyn kilpailun . Oslon MM-kilpailuissa 1982 Dotzauer saavutti henkilökohtaisessa kilpailussa pronssia Tom Sandbergin ja Konrad Winklerin jälkeen. Ensimmäistä kertaa MM-kilpailujen ohjelmassa olleessa joukkuekilpailussa hän kuului kultaa voittaneeseen DDR:n joukkueeseen.


title: Uwe Dotzauer

text: Dotzauer sijoittui seitsemänneksi Sarajevon olympialaisissa 1984. Samana vuonna Rovaniemellä käydyssä erillisessä MM-joukkuekilpailussa hän kuului neljänneksi sijoittuneeseen DDR:n joukkueeseen. Seefeldin MM-kilpailuissa 1985 hän sijoittui henkilökohtaisessa kilpailussa kuudenneksi ja Itä-Saksan joukkueen mukana joukkuekilpailussa viidenneksi.


title: Uwe Dotzauer

text: Dotzauer voitti yhden maailmancupin osakilpailun: Seefeldissä joulukuussa 1983. Kyseessä oli jaettu voitto Kerry Lynchin kanssa. Samalla kaudella hän sijoittui lisäksi toiseksi Lahden ja Štrbské Pleson osakilpailuissa sekä kolmanneksi Oberwiesenthalissa. Cupin kokonaispisteissä hän oli kaudella 1983–1984 toinen. Uransa viimeiset palkintokorokepaikat hän sai sijoituttuaan Oberwiesenthalin kilpailussa toiseksi sekä kaudella 1984–1985 että 1985–1986.


title: Günther Schmieder

text: Günther Schmieder (s. 27. heinäkuuta 1957) on entinen saksalainen yhdistetyn hiihtäjä, joka edusti aktiiviurallaan Saksan demokraattista tasavaltaa.


title: Günther Schmieder

text: Schmieder voitti junioreiden maailmanmestaruuden Liberecissä 1976 ja Sainte Croix'ssa 1977. Lahden MM-kilpailuissa 1978 hän sijoittui viidenneksi. Oslon MM-hiihdoissa 1982 hän sijoittui henkilökohtaisessa kilpailussa niin ikään viidenneksi. Ensimmäistä kertaa MM-kilpailujen ohjelmassa olleessa joukkuekilpailussa hän kuului kultaa voittaneeseen DDR:n joukkueeseen.


title: Günther Schmieder

text: Dotzauer sijoittui Sarajevon olympialaisissa 1984 viidenneksitoista. Samana vuonna Rovaniemellä käydyssä erillisessä MM-joukkuekilpailussa hän kuului neljänneksi sijoittuneeseen DDR:n joukkueeseen. Maailmancupin osakilpailussa hän sijoittui parhaimmillaan kolmanneksi Seefeldissä kaudella 1983–1984.


title: Annikki Paasikivi

text: Annikki Aarre Paasikivi (20. marraskuuta 1898 Helsinki – 25. marraskuuta 1950 Helsinki) oli suomalainen arkkitehti.


title: Annikki Paasikivi

text: Annikki Paasikiven vanhemmat olivat tasavallan presidentti J. K. Paasikivi ja tämän ensimmäinen puoliso Anna Forsman. Paasikivi valmistui arkkitehdiksi Teknillisestä korkeakoulusta vuonna 1924 ja työskenteli Kajaanin kaupunginarkkitehdin apulaisena. Hänen suunnittelemiaan ovat muun muassa suojeluskuntataloksi rakennettu Kajaanin Sissilinna (1926), nykyiseltä käytöltään Kajaanin kaupunginteatterin toinen näyttämö, Kuhmoniemen suojeluskuntatalo Korpilinna (1926) sekä Kainuun rajavartioston sotilaskoti, joka on myöhemmin toiminut päällystökerhona. Paasikivi suunnitteli myös Helsingin Taka-Töölöön isänsä J. K. Paasikiven kotitalon (1930), joka on vuodesta 1974 ollut Turkin suurlähettilään virka-asunto.


title: Annikki Paasikivi

text: Paasikivi oli vuosina 1933–1939 Kansainliiton virkailijana Genevessä Sveitsissä. Toisen maailmansodan aikana hän asui Tanskassa ja toimi Finlands hjelpen -avustusjärjestössä. Vuosina 1946–1950 hän työskenteli Yleisradion esitelmäosastolla. Paasikiven nimelle on perustettu Annikki Paasikiven stipendirahasto, joka myöntää apurahoja nuorille arkkitehdeille.


title: Ruminaatio

text: Ruminaatio on tyypillisesti lapsille ja raskaanaoleville naisille tuttu syömishäiriö tai yhtymä. Ruminaattiosta kärsivä märehtii jo kertaalleen nieltyä ruokaa.


title: Ruminaatio

text: Psykiatriassa ruminaatio voi tarkoittaa myös jatkuvaa omien ajatusten ja tunteiden läpikäymistä.


title: Yrjö Kares

text: Yrjö Artturi Kares (27. kesäkuuta 1896 Nakkila - 22. heinäkuuta 1958) oli suomalainen jääkärikapteeni. Hänen vanhempansa olivat maanviljelijä Heribert Kares ja Ida Josefiina Aarikka. Hänet vihittiin avioliittoon vuonna 1921 Ida Sofia Hiltusen kanssa.


title: Yrjö Kares

text: Kares kävi viisi luokkaa Porin klassillisesta lyseota, mutta siirtyi sen jälkeen Helsingin maanviljelyslyseoon, josta hän erosi toiselta luokalta, koska hän lähti jääkärioppia hakemaan Saksasta.


title: Yrjö Kares

text: Kares liittyi vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 3. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hänet siirrettiin 14. toukokuuta 1917 sairauden takia pataljoonan täydennysjoukkoon, mistä hänet laskettiin siviilitöihin.


title: Yrjö Kares

text: Kares saapui takaisin Suomeen 1. maaliskuuta 1918 Ruotsin kautta ja hänet sijoitettiin aluksi sisällisotaa käyvän Suomen Valkoisen armeijan Vaasan pataljoonan tiedusteluosastolle. Vaasan pataljoonan mukana hän osallistui taisteluihin Lavialla ja Suodenniemellä. Hänet siirrettiin 13. huhtikuuta 1918 alkaen Porin rykmentin 2. pataljoonaan, missä hän toimi polkupyöräosaston ja komppanian päällikkönä.


title: Yrjö Kares

text: Kares erosi armeijasta sisällissodan jälkeen 11. heinäkuuta 1918 ja siirtyi komppanianpäälliköksi Suomenlinnan pakkotyölaitoksen vartiostoon, jossa hän toimi myös opetusupseerina 15. lokakuuta 1918 – 10. tammikuuta 1919 välisen ajan. Hänen taisteluhalujaan ei oltu vielä tyydytetty ja hän astui 11. tammikuuta 1919 luutnanttina Pohjan Poikain rykmenttiin, jonka tarkoitus oli osallistua Viron vapaussotaan. Virossa hänet sijoitettiin Pohjan Poikain hiihtokomppanian päälliköksi. Viron vapaussodassa hän osallistui taisteluihin Jaunsemissa, Kalnastolditissa ja Tulbessa. Viron armeijasta hän erosi 10. helmikuuta 1919 ja palasi takaisin Suomeen ja liittyi Suojeluskuntajärjestöön ja hänet sijoitettiin harjoituskoulun johtajaksi Satakunnan suojeluskuntaan, missä tehtävässä hän palveli 1. toukokuuta 1919 saakka. Suojeluskunnasta hän siirtyi 30. kesäkuuta 1919 palvelukseen Aunuksen väliaikaisen hoitokunnan sota-asiain osastolle ja palveli osastolla 15. syyskuuta 1919 asti.


title: Yrjö Kares

text: Puolustusvoimat saivat hänen osaltaan jäädä ja hän astui 16. lokakuuta 1919 Etsivän keskuspoliisin palvelukseen ja toimi aluksi kanslia-apulaisena, mistä tehtävästä hänet komennettiin Viroon 29. marraskuuta 1919 etsivän keskuspoliisin edustajaksi. Virosta hän palasi 31. joulukuuta 1921 ja toimi sen jälkeen kanslistina 31. tammikuuta 1922 saakka, jolloin hänet nimitettiin Joensuun alaosaston päälliköksi ja palveli päällikkönä 15. syyskuuta 1926 saakka, jolloin hänet siirrettiin Sortavalan osaston päälliköksi ja siinä tehtävässä hän palveli 1. marraskuuta 1937 asti, jolloin hänet nimitettiin Valtiollisen poliisin toimistopäälliköksi Helsinkiin. Hänellä oli aktiivinen rooli Neuvostoliittoon suuntautuneen tiedustelun organisoinnissa ja luottohenkilön asema suhteessa Esko Riekkiin.


title: Yrjö Kares

text: Kares osallistui talvisotaan Valtiollisen poliisin leivissä ollen yhdysupseerina Valtiollisen Poliisin ja Päämajan valvontaosaston välillä. Välirauhan astuttua voimaan hän palasi entiseen toimeensa Valtiolliseen poliisiin, mutta jatkosodan puhjettua hänet komennettiin Sortavalaan, missä hän toimi Päämajan Sotilashallinto-osaston valvontaelimen päällikkönä. Tehtävässä hän oli sodan loppuun saakka, jolloin palasi rauhanaikaiseen tehtäväänsä Valtiolliseen poliisiin, mistä kumminkin erosi jo vuonna 1945 siirryttyään eläkkeelle. Hänet haudattiin Joensuuhun.


title: Notaabeli

text: Notaabeli ( < ) tarkoittaa yleiskielessä huomattavaa, merkittävää ja toisinaan myös ylhäistä.


title: Notaabeli

text: Ranskassa kutsuttiin ennen vuoden 1789 vallankumousta notaabeleiksi ("les notables") jonkin kaupungin tai maakunnan vaikutusvaltaisia, ylhäisöön kuuluneita asukkaita. Kuninkaan kutsusta kokoontui aika ajoin 1300-luvulta lähtien notaabelikokous ("assemblée des notables"), johon ottivat osaa prinssit sekä jäseniä ylhäisaatelista, ylemmästä papistosta ja virkamiehistöstä. Viimeinen tällainen kokous pidettiin 1788. Kuningas sai valita neuvoston jäsenet itse, kun taas valtiopäiville ("États généraux") heidät valittiin vaaleilla. Molemmat kokoukset olivat vain neuvoa-antavia, kunnes Ranskan suuri vallankumous 1789 korvasi ne kansalliskokouksella.


title: Notaabeli

text: Tanskassa notaabeliksi kutsuttiin sitä 1851 kokoontunutta 21-jäsenistä kokousta, jossa neuvoteltiin Slesvigin ja Holsteinin asemasta Tanskan kuningaskunnassa. Kokouksen jäsenistä 9 oli Slesvigistä, 6 Holsteinista ja 6 Tanskasta.


title: Nestori Karhula

text: Nestori Ilmari Karhula (9. marraskuuta 1893 Lohtaja – 13. tammikuuta 1971 Brisbane Australia) oli suomalainen jääkäriluutnantti. Hänen vanhempansa olivat maanviljelijä Tuomas Karhula ja Mariana Huhtala. Hänet vihittiin avioliittoon vuonna 1920 Kerttu Wäggin kansa.


title: Nestori Karhula

text: Karhula kirjoitti ylioppilaaksi Kokkolan suomalaisesta yhteiskoulusta vuonna 1913 ja liittyi Etelä-Pohjalaiseen osakuntaan. Opintojaan hän jatkoi Helsingin yliopiston filosofisen tiedekunnan maanviljelystaloudellisella osastolla vuosina 1914–1915.


title: Nestori Karhula

text: Karhula liittyi vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 29. helmikuuta 1916, josta hänet siirrettiin 20. helmikuuta 1917 pataljoonan 1. komppaniaan ja edelleen 10. heinäkuuta 1917 2. konekiväärikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui vuonna 1917 Polangenissa järjestetyille erikoiskursseille (pommarikurssi).


title: Nestori Karhula

text: Karhula saapui takaisin Suomeen aselaiva S/S Equityn toisella retkellä Aspuskäriin Merikarvialle 8. joulukuuta 1917. Maihin päästyään hän liittyi Suoman Valkoiseen Armeijaan ja otti osaa sisällissodan valmisteluihin kouluttamalla suojeluskuntalaisia Oulun ympäristössä. Hän johti myös aseiden kuljetusta Kokkolasta Ouluun tammikuussa 1918. Sotatoimien alettua hän johti Kokkolan valtausta Ventuksen kansakoulun luona. Hänen johtamansa joukko oli koottu Kaustisen, Vetelin, Alavetelin, Teerijärven ja Kokkolan sekä Kokkolan maaseurakunnan suojeluskunnista. Kokkolan valtauksen jälkeen hän muodosti näin rintamakokemusta saaneista joukoistaan niin sanotun Kokkolan lentävät, joita hän edelleen koulutti rintamajoukoiksi. Nämä Kokkolan lentävät siirtyivät seuraavaksi Ouluun, missä se osallistui Oulun valtaukseen. Karhula siirrettiin lopulta jääkärijoukkoja perustettaessa joukkueenjohtajaksi 7. jääkäripataljoonaan, mistä hänet siirrettiin edelleen 12. huhtikuuta 1918 alkaen 2. Jääkärirykmentin konekiväärikomppaniaan, josta hänet määrättiin 20. huhtikuuta 1918 alkaen komppanianpäälliköksi 4. jääkäripataljoonan konekiväärikomppaniaan. Hän otti osaa sisällissodan taisteluihin Tampereella sekä Tarpilassa ja Raivolassa.


title: Nestori Karhula

text: Karhula palveli sisällissodan jälkeen edelleen konekiväärikomppanian päällikkönä 2. Jääkärirykmentissä, josta muodostettiin myöhemmin ensin Jääkärirykmentti n:o 2 ja myöhemmin Porin jalkaväkirykmentti n:o 2. Armeijasta hän erosi 2. syyskuuta 1918 ja siirtyi Suojeluskuntajärjestön palvelukseen ja hänet sijoitettiin paikallispäälliköksi Lohtajan ja Kokkolan suojeluskuntiin, josta hänet siirrettiin 1. toukokuuta 1919 paikallispäälliköksi Keski-Pohjanmaan suojeluskuntapiiriin, josta hänet siirrettiin edelleen 10. 2. 1921 uudelleen Lohtajan suojeluskunnan paikallispäälliköksi. Lohtajalta hän matkusti vuonna 1921 siirtolaiseksi Australiaan, missä hän toimi maanviljelijänä Queenslandissa. Viljelijän työnsä lisäksi hän toimi Queenslandissa Rauhantuomarina (Justice of Peace), jonka arvon hän menetti koska tuli internoiduksi sotavankileirille Australian julistettua sodan Suomelle. Vankileirillä hän virui vuodet 1942–1943, minkä jälkeen hänelle palautettiin entiset oikeudet ja arvot. Karhula toimi vuodesta 1951 siirtolaisasiamiehenä (Immigration agent) Australiassa. Hänet haudattiin Brisbaneen.


title: Nestori Karhula

text: Karhula avusti vuonna 1925 ensimmäisen Australiassa ilmestyneen suomalaisen lehden (Suomi) perustamisessa. Hän harrasti tietojen keräämistä vanhoista Australian ja Uuden Seelannin suomalaisista ja perusti vuonna 1923 Cairnsin Suomi-Seuran. Hän perusti myös vuonna 1927 Suomi-Athletic-Clubin Brisbaneen.


title: Nestori Karhula

text: Karhula toimi Eight Mile Plainsin kansakoulukomitean sihteerinä vuosina 1927–1928 ja Mt. Gravattin kansakoulukomitean sihteerinä vuosina 1929–1931 sekä Runcornin Edistysseuran sihteerinä vuosina 1929–1932. Karhula toimi myös Australiassa paikallisen ilmatorjuntaosaston jäsenenä ja Suomen Avustustoimikunnan puheenjohtajana.


title: Espen Andersen

text: Espen Andersen (s. 12. heinäkuuta 1961) on norjalainen yhdistetyn hiihtäjä, jonka ura on päättynyt. Hän edusti Lynin urheiluseuraa.


title: Espen Andersen

text: Andersen kuului Norjan joukkueeseen, joka saavutti hopeaa Oslon MM-kilpailujen 1982 joukkuekilpailussa. Hopeamitali jaettiin Suomen ja Norjan kesken. Seefeldin MM-kilpailuissa 1985 Andersen oli mukana Norjan hopeajoukkueessa, johon kuuluivat myös hänen pikkuveljensä Geir Andersen sekä Hallstein Bøgseth. Oberstdorfin MM-kilpailuissa 1987 Espen Andersen oli henkilökohtaisessa kilpailussa kolmastoista.


title: Espen Andersen

text: Andersen voitti Holmenkollenin kisojen yhdistetyn kilpailun maaliskuussa 1984. Tämän lisäksi hän ylsi vain kerran palkintokorokkeelle maailmancupin osakilpailussa oltuaan toinen Canmoressa kaudella 1986–1987. Cupin kokonaiskilpailussa hän oli parhaimmillaan yhdeksäs kaudella 1985–1986.


title: Toivo Karhunen

text: Toivo Edvard Karhunen (1. elokuuta 1882 Vesanto - 5. marraskuuta 1944) oli suomalainen jääkäriluutnantti. Hänen vanhempansa olivat maanviljelijä Torsten Karhunen ja Agata Lyytinen. Hänet vihittiin avioliittoon vuonna 1906 Aino Johanna Korhosen kanssa, joka kuoli vuonna 1907 ja hän avioitui toisen kerran vuonna 1918 Helmi Saarelan kanssa.


title: Toivo Karhunen

text: Karhunen kävi viisi luokkaa Kuopion suomalaisesta yhteiskoulua ja suoritti tiedonantokurssin Santahaminassa vuonna 1918.


title: Toivo Karhunen

text: Karhunen työskenteli puutavarakauppiaana ennen liittymistään vapaaehtoisena Saksassa sotilaskoulutusta antavan jääkäripataljoona 27:n täydennysjoukkoon 8. heinäkuuta 1916, josta hänet siirrettiin 12. kesäkuuta 1917 pataljoonan 3. komppaniaan.


title: Toivo Karhunen

text: Karhunen saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan komppanianpäälliköksi 2. Krenatöörirykmentin 2. Savon pataljoonan 3. komppaniaan ja konekiväärikomppaniaan. Hän otti osaa sisällissodan taisteluihin Vilppulassa, Lylyssä, Korkeakoskella, Moisiolla, Lempäälässä, Tampereella ja Vesilahdella sekä rykmentin etenemiseen Valkeakosken, Hauhon, Tuuloksen ja Lammin kautta Koskelle.


title: Toivo Karhunen

text: Sisällissodan jälkeen Karhunen palveli komppanianpäällikkönä ja pataljoonan adjutanttina 2. Krenatöörirykmentistä muodostetussa Viipurin vartiopataljoonan 3. konekiväärikomppaniassa. Hänet siirrettiin 17. lokakuuta 1918 alkaen Lapin ryhmään ja 11. joulukuuta 1918 alkaen Kenttätykistörykmentti n:o 3:een, missä hän palveli viestiupseerina ja rykmentin rahastonhoitajana. Armeijasta hän erosi 9. syyskuuta 1920 ja siirtyi Suojeluskuntajärjestön palvelukseen ja hänet sijoitettiin paikallispäälliköksi Ylöjärven suojeluskuntaan, josta hänet siirrettiin edelleen Pohjois-Hämeen suojeluskuntapiirin 3. alueen päälliköksi 1. kesäkuuta 1921 ja palveli siellä 31. lokakuuta 1921 saakka, jonka jälkeen hän siirtyi liikemieheksi Lempäälään. Vuosina 1921–1922 hän osallistui heimosotiin Vienan-Karjalassa, missä hän toimi komppanianpäällikkönä Repolan pataljoonassa ja otti osaa sotatoimiin etenemiseen Repolasta Porajärvelle ja Porajärven taisteluihin.


title: Toivo Karhunen

text: Talvisotaan Karhunen osallistui ensin Jalkaväkirykmentti 65:n talousupseerina ja myöhemmin Hevosvarikko l:n päällikkönä. Jatkosodan puhjettua hänet komennettiin talousupseeriksi Ilmavalvontakoulutuskomppania 6:eeb, mistä hänet siirrettiin Lounais-Hämeen suojeluskuntapiiriin kotiuttamista varten vuonna 1942. Hän toimi vielä vuonna 1944 Kaasunsuojeluvarikko 3:n tarkastaja. Hän kuoli 10. Sotasairaalassa.


title: Jalmari Karjalainen

text: Jalmari (Hjalmar) Johannes Karjalainen (8. joulukuuta 1889 Kiiminki – 23. syyskuuta 1962 Oulu) oli suomalainen jääkärikapteeni. Hänen vanhempansa olivat maanviljelijä Simo Karjalainen ja Matilda Vesa. Hänet vihittiin avioliittoon vuonna 1932 Hilda Elvira Tiihosen kanssa (2. helmikuuta 1901 – 1. tammikuuta 1994 Oulu).


title: Jalmari Karjalainen

text: Karjalainen kirjoitti ylioppilaaksi Oulun reaalilyseosta vuonna 1912 ja liittyi Pohjois-Pohjalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1912–1915. Hän kävi Haminan taistelukoulun vuonna 1918.


title: Jalmari Karjalainen

text: Karjalainen liittyi vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 10. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Kneis:in luonna ja Aa-joella. Rintamakomennuksensa jälkeen hän suoritti Libaussa vuonna 1917 järjestetyn ta-koulun B-kurssin.


title: Jalmari Karjalainen

text: Karjalainen saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 1. Jääkärirykmentin 2. jääkäripataljoonan 2. komppaniaan. Hän otti osaa sisällissodan taisteluihin Lempäälässä,Vuohiniemellä, Kelhossa, Kämärällä ja Viipurissa.


title: Jalmari Karjalainen

text:
Karjalainen palveli sisällissodan jälkeen edelleen joukkueenjohtajana 1. Jääkärirykmentissä, mistä muodostettiin myöhemmin Kaartin jääkäripataljoona. Kaartin pataljoonasta hänet komennettiin Vuoristoprikaatin esikuntaan 28. elokuuta – 6. joulukuuta 1918 väliseksi ajaksi. Myöhemmin hänet määrättiin 1. huhtikuuta 1919 alkaen pataljoonan talouspäälliköksi. Talouspäällikön paikalta hänet siirrettiin 1. lokakuuta 1921 alkaen Jääkäriprikaatin virkaa tekeväksi intendentiksi ja 8. helmikuuta 1922 alkaen Keski-Suomen rykmentin talouspäälliköksi. Armeijasta Karjalainen erosi 25. huhtikuuta 1923 ja siirtyi yksityisopettajaksi, kielenkääntäjäksi ja lopulta liikealalle. Hänet määrättiin 7. kesäkuuta 1935 vakinaiseen palvelukseen Kenttätykistörykmentti 1:een, mistä hänet komennettiin samalla Oulun sotilaspiirin esikuntaan virkaa tekeväksi talouspäälliköksi.
Karjalainen osallistui talvisotaan rahastonhoitajana Oulun sotilaspiirin esikunnassa, josta hän kuitenkin erosi talvisodan loputtua. Jatkosodan alettua kesällä 1941, hänet määrättiin jatkamaan jo talvisodassa tutuksi tulleessa paikassa, nyt esikunnan kutsunta-asiain toimiston ylimääräisenä talousupseerina. Sotien jälkeen hän siirtyi jälkeen tuntiopettajaksi eri oppikouluihin ja työväenopistoihin Ouluun. Hänet on haudattu Ouluun.


title: Kuolannorjalaiset

text: Kuolannorjalaiset ovat Kuolan niemimaalla Venäjällä asuneita norjalaisia. Norjalaisia muutti nykyisen Murmanskin alueelle Aleksanteri II:n vuonna 1860 myöntämän luvan nojalla. Osa norjalaisista palasi Norjaan Venäjän vallankumouksen yhteydessä, mutta ainakin tuhat jäi Kuolaan. Vuonna 1935 alkaneet Stalinin vainot ulottuivat myös kuolannorjalaisiin, ainakin 15 heistä ammuttiin tai lähetettiin työleireille. Vuonna 1940 NKVD käski Kuolan niemimaan puhdistettavaksi ”ulkomaalaisista”, ja kaikki norjalaiset pakkosiirrettiin Itä-Karjalaan. Vaikka monet norjalaiset olivatkin palvelleet neuvostoarmeijassa, he eivät saaneet oikeutta palata Kuolaan toisen maailmansodan jälkeen. 1990-luvulla monet kuolannorjalaiset ovat käyttäneet hyväkseen Norjan laissa säädettyä paluumuutto-oikeutta. Yhteensä noin 200 kuolannorjalaista on muuttanut Norjaan, vaikka vain muutama enää osaa norjan kieltä.


title: The Script

text: The Script on irlantilainen Dublinista kotoisin oleva pop rock -yhtye. Heidän debyyttialbuminsa "The Script" julkaistiin elokuussa 2008.


title: Valtteri Karmo

text: Valtteri Roope Karmo ent. Valter Robert Dahl () oli suomalainen jääkärivänrikki. Hänen vanhempansa olivat kauppias Johan Valfrid Dahl ja Sifra Matilda Trygg. Hänet vihittiin avioliittoon vuonna 1926 Ida Hynnisen kanssa.


title: Valtteri Karmo

text: Karmo kävi kansakoulun ja Pikakiväärikurssin Lappeenrannassa vuonna 1921.


title: Valtteri Karmo

text: Karmo toimi jääkärivärvärinä Porvoossa ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 4. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Valtteri Karmo

text: Karmo saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan aluksi joukkueenjohtajaksi 8. jääkäripataljoonan, josta hänet siirrettiin 5. maaliskuuta 1918 alkaen 9. jääkäripataljoonan 2. komppaniaan, joka siirrettiin 8. huhtikuuta 1918 alkaen 6. Jääkärirykmentin 18. jääkäripataljoonan 2. komppaniaksi. Hän otti osaa sisällissodan taisteluihin Ilveksessä, Hotakassa ja Muolaalla sekä etenemiseen Viipurin-Pietarin radalle.


title: Valtteri Karmo

text: Karmo toimi sisällissodan jälkeen joukkueenjohtajana 6. Jääkärirykmentistä muodostetussa Jääkäripataljoona n:o 6:n 4. komppaniassa, josta muodostettiin myöhemmin Jääkäripataljoona n:o 3, Kajaanin sissipataljoona ja Pohjanmaan jääkäripataljoona. Hänen komppaniansa siirrettiin 9. huhtikuuta 1920 Käkisalmen läänin rykmenttiin, missä siitä muodostettiin 12. komppania. Käkisalmen läänin rykmentin lakkauttamisen jälkeen 20. huhtikuuta 1921 hänet siirrettiin Polkupyöräpataljoona l:n 3. komppaniaan. Armeijasta Karmo erosi 10. elokuuta 1922 ja astui 15. marraskuuta 1922 palvelukseen Helsingin komennuskomppaniaan, missä hän toimi aluksi Sotaväen esikuntaan komennetun joukkueen ja 1. marraskuuta 1925 alkaen Puolustusministeriön joukkueen johtajana. Puolustusministeriön ylivahtimestarina hän sai viran 30. elokuuta 1928 alkaen.


title: Valtteri Karmo

text: Karmo oli komennettuna opetusaliupseeriksi Vuoristoprikaatin aliupseerikouluun Vaasaan vuonna 1918 ja Pohjois-Inkerin rykmentin aliupseerikouluun Rautuun vuonna 1920 sekä Reserviupseerikouluun, jossa hän toimi komppanian vääpelinä vuonna 1925.


title: Khami

text: Khami on rauniokaupunki eteläisessä Afrikassa nykyisen Zimbabwen länsiosassa. Se sijaitsee 22 kilometriä Bulawayon kaupungista. Khamin rauniot on Unescon maailmanperintökohde vuodesta 1986.


title: Khami

text: Khami on perustettu 1400-luvun puolivälissä, kun suuri Zimbabwen valtakunta oli romahtamassa. Se toimi Torwan kuningaskunnan pääkaupunkina. Alueella on ollut asutusta kivikaudelta asti. Nykypäiviin säilyneet kivirakennelmat ovat rautakaudelta. Kivisten perustuksien päällä on ollut puupylväiden ja rappauksen muodostamia olkikattoisia majoja, joista useimmat ovat tuhoutuneet. Raunioissa on edelleen nähtävänä majojen alkuperäinen arkkitehtuuri sekä hienoja kivityöyksityiskohtia. Lasihelmet ja muut löydöt osoittavat, että kaupungista on käyty kauppaa Itä-Afrikkaan asti.


title: Johannes Halbig

text: Johannes ”Jo” Halbig (s. 30. heinäkuuta 1989) on saksalaisen Killerpilze-yhtyeen laulaja-kitaristi. Lisäksi hän soittaa myös koskettimia. Hänen pikkuveljensä Fabian Halbig soittaa rumpuja samassa yhtyeessä.